text:
Talosaga nisi atunuu pulega ASPA
... ia taofi a latou siitaga fou
Ua talosagaina e nisi o le atunuu le Pulega a le Faalapotopotoga o le Eletise ma le Suavai (ASPA), ina ia alofagia le tulaga pagatia ua i ai le tamaoiga ma le oi o le atunuu, ma ia talia le talosaga lea ua tuuina atu e le afioga i le alii faipule ia Larry Sanitoa, e toe tolopo ai a latou siitaga ua fuafuaina mo Oketopa seia i ai se aso.
Na taua e nisi o le atunuu na mafai ona fesiligia e le Samoa News, afai e moni le alofa o le pulega a le ASPA i le atunuu, e tatau ona latou taliaina le talosaga a le alii faipule ia Sanitoa ua tuuina atu i ai, ina ia faateletelegese le isi a latou siitaga ua fuafuaina nei.
“Afai o le a toe sii nei i luga pili o le eletise ma le suavai, ae o lea foi ua sii pili a le falemai, faaopoopo atu loa i ai ma le maualuga o le tau o le soifuaga, ua le iloa la e le atunuu poo fea o le a sulu i ai,” o le saunoaga lea a le tina o Mareta Amituana’i, o se tina ua litaea mai i le galuega faa faiaoga, ae o loo faia sana pisinisi i lona aiga.
Na lulu le ulu o se tasi o tama e galue o se kamuta i se tasi o konekarate faufale i le atunuu, ina ua faailoa atu i ai e le Samoa News, o le aso 1 Oketopa lea ua fuafua le ASPA e toe faaopoopo ai le isi siitaga o totogi o ana tautua.
“A faafefea ona toe sii i luga a latou pili uila ma le vai, o lea foi e lei mamao atu le isi a latou siitaga, aemaise ai foi o lea ua pagatia le atunuu i pili a le falema’i, o ai tonu e sulu i ai le atunuu i taimi o faafitauli faapenei,?” o le saunoaga lea a Finau Mavaega.
O le vaiaso na te’a nei na tuuina atu ai e le alii faipule ia Sanitoa sana tusi i le taitaifono o le komiti faafoe a le ASPA ia Rev. Asaua Fuimaono, e talosagaina ai se avanoa e toe tolopo ai a latou siitaga ua fuafuaina mo Oketopa, ina ia mafai ai ona maua se isi fesoasonai ma se faamama avega mo le atunuu, i le taimi pagatia ua i ai le tamaoaiga i le taimi nei.
Fai mai le molimau a le alii o Apelu Fuataga, lea e galue i le kamupani a le StarKist Samoa, o le taimi tonu lenei e tatau ai ona galulue taitai o le atunuu aemaise ai sui tauva o le palota, e saili ni auala e maua ai e le atunuu le fesoasoani.
“Ou te manatu afai e mafai e se paga o loo tauva i le palota, poo nisi foi o faipule o le a tauva mo tofi o latou itumalo, ona taofi siitaga a le ASPA, ou te fai atu o le paga lena ma le faipule foi lena o le a manumalo i le palota, o le taimi lenei ua matua manaomia lava e le atunuu se fesoasoani i le tele o pili o loo totogi, e fai o le pili a le ASPA, ae o pili foi a le falemai, ae le faagaloina ai le tautuaina o aiga, lotu ma mea fai a le nu’u,” o le faamatalaga lea a le alii o Fuataga.
Ae na taua e se alii faipisinisi mai Asia e pulea se tasi o faleoloa i le taulaga, ua ia faalogo e faitau miliona le aitalafu a le malo i le eletise ma le suavai, peitai o lea e tulituli lava e le ASPA tagata taitoatasi ma pisinisi tau amata, ae o loo taatia le malo o loo tele lana aitalafu.
I le ripoti mulimuli na tuuina atu e le malo i luma o le Fono ao le’i tapunia ana galuega i le masina o Aperila na te’a nei, na taua ai le lata i le $7 miliona le aitalafu a le malo i le ASPA, mo le pili o le eletise ma le suavai


c: text/html

text:
A o e saili atu e ola i le talalelei ma aoaoga faavae a Keriso, o le a taialaina oe ma lou aiga e le Agaga Paia.
Uso e ma tuafafine, e tusa ai ma le mau, o le Liahona o “se polo lapotopoto sa uiga ese lona gaosiga” e i ai ona vae e lua, ma o le tasi vae sa faasino mai ai le ala e tatau ona o ai le aiga o Liae i le vao (1 Nifae 16:10).
Ou te manatu ua ou iloa le mafuaaga na matuai ofo ai Liae, ina ua ia faatoa vaai i ai, aua ou te manatua a’u taga ina ua ou faatoa vaai lava i se GPS. I lo’u mafaufau, o se masini faaona po nei “e uiga ese lona gaosiga.” Peitai, i se itu ou te lei mafaufauina, o lenei tama’i masini, lea ua i ai i la’u telefoni, e mafai ona ta’u tonu maia le mea lea ou te i ai ma ta’u tonu maia foi pe faapefea ona ou oo i le mea ou te fia alu i ai.
Ia i ma’ua ma lo’u toalua, o Barbara, o le GPS o se faamanuiaga. Ia Barbara, o lona uiga na te le toe tau ta’uina mai ia te au e taofi ae fesili mo se faasinoala; ae mo a’u o lona uiga e mafai ona ou sa’o pe a ou faapea atu, “Ou te le toe tau fesili fua i se tasi. Ua ou iloa tonu le mea ou te alu i ai.”
O lea uso e ma tuafafine, ua avanoa mo i tatou se meafaigaluega e sili atu ona ofoofogia nai lo le GPS aupito sili. E i ai lava le taimi e le iloa ai e tagata uma lo latou ala. O uunaiga a le Agaga Paia e mafai ai ona tatou toe foi saogalemu i le ala sa’o, ma o le taulaga togiola a le Faaola e mafai ai ona tatou toe foi i lo tatou aiga.
O le leiloloa e mafai ona faatatau i nuu uma faapea foi i tagata taitoatasi. Ua tatou ola nei i se taimi o le tele naua o lenei lalolagi lea ua leiloa lona ala, aemaise lava o tulaga faatauaina ma mea e faamuamua i totonu o o tatou aiga.
I le selau tausaga talu ai, na faafesootai sa’o ai e Peresitene Iosefa F. Samita le fiafia i le aiga ma apoapoai mai ia te i tatou e taulai atu a tatou taumafaiga iina. Fai mai a ia: “E le mafai ona i ai se fiafia moni e tu ese pe vavaeesea mai le aiga. … E leai se fiafia e aunoa ma le auauna atu, e leai foi se auauna atu e sili nai lo lea e liua ai le aiga e avea o se faalapotopotoga faalelagi e siitia ai ma faasaoina le olaga faaleaiga. … O le aiga o le mea e manaomia ona toefaaleleia” (Aoaoga a Peresitene o le Ekalesia: Iosefa F. Samita [1998], 382, 384).
O o tatou aiga ma auaiga o loo manaomia ona toefaatulaga i lenei lalolagi ua faateleina le pupū i tupe ma oa o le lalolagi. O se faataitaiga e maofa ai, o le faatupulaia lea o le faatuatuanai o faaipoipoga iinei i le Iunaite Setete. I le amataga o le tausaga nei na lipotia mai ai e le New York Times e faapea “ua oo atu nei i se tulaga maualuga tele le aofai o tamaiti e fananau mai i fafine e le faaipoipo: e silia ma le afa o tamaiti e fananau mai i fafine Amerika e i lalo o le 30 tausaga, ae le faaipoipo” (Jason DeParle and Sabrina Tavernise, “Unwed Mothers Now a Majority Before Age of 30,” New York Times, Feb. 18, 2012, A1).
Ua tatou iloa foi o ulugalii i le Iunaite Setete ua faaipoipo, e toetoe lava o le afa ua tatala faaipoipoga. E oo foi ia i latou e nonofo faaipoipo, e tele lava ina galo ona faamalolosia a latou faaipoipoga i lo latou faatagaina o isi mea e faalavefau i a latou sootaga faaleaiga.
E tutusa foi le popole i le faatupulaia o le va o e mauoa ma e matitiva, faapea le va o i latou o loo taumafai e tausisia tulaga faatauaina ma tautinoga faaleaiga ma i latou ua le toe faia. I se tulaga faafuainumera, o i latou e le lava le a’otauina ma afua ai ona maualalo tupe maua, e tele lava ina le faaipoipo ma o i le lotu, ma tele ina aafia i solitulafono ma fai fanau ae lei faaipoipo. Ma o amioga foi ia ua tele ina aafia ai le lalolagi uma. (Tagai i le W. Bradford Wilcox and others, “No Money, No Honey, No Church: The Deinstitutionalization of Religious Life among the White Working Class,” o loo maua i le www.virginia.edu/marriageproject/pdfs/Religion_WorkingPaper.pdf.)
E faafeagai ma le mea sa mafaufauina e le toatele, o le manuia ma a’oga ua foliga mai e soofaatasi i se tulaga maualuga atu e tulai mai ai ni aiga masani ma tulaga faatauaina.
O le fesili moni, ioe, e faatatau i le mafuaaga ma le aafiaga. Pe i ai i ni vaega o o tatou nuu ni tulaga faatauaina ma aiga e malolosi atu ona e tele atu lo latou a’otauina ma ua manuia, pe ua tele atu lo latou a’otauina ma manuia ona e i ai o latou tulaga faatauaina ma aiga malolosi? I lenei Ekalesia i le lalolagi atoa, ua tatou iloa e mafua, ona o tulaga faatauaina ma aiga malolosi. A oo ina faia e tagata ia tautinoga faaleaiga ma faalelotu i mataupu faavae ua toefuataiina, ona amata lea ona manuia faaleagaga ma e tele foi ina faapena le faaletino.
E tele foi ina faamalolosia nuu a o faatupulaia le malolosi o aiga. O tautinoga i le aiga ma tulaga faatauaina o le mafuaaga autu lea. Toetoe o isi mea uma e aafia ai. A faaipoipo ia ulugalii ma faia tautinoga a le tasi i le isi, latou te matua faateleina lava o latou avanoa e soifua manuia ai faaletamaoaiga. A fananau mai fanau i se ulugalii ua faaipoipo ma i ai uma se tina ma se tama, e tele foi o latou avanoa ma le manuia tau galuega. A oo foi ina galulue ma taaalo faatasi aiga, e lauusiusi foi tuaoi ma nuu, e faaleleia le tamaoaiga, ma e itiiti foi ma tau le manaomia e le malo ni polokalama fesoasoani mo e matitiva.
O le tala faanoanoa la, o le malepelepe o aiga ua mafua ai le anoanoai o faafitauli o nuu ma le tamaoaiga. Peitai, o le tala fiafia, e pei lava o soo se mafuaaga ma aafiaga, e mafai ona liliu na faafitauli pe afai e suia mea e mafua ai. E foia le faaitu’au e ala i le ola ai i mataupu faavae sa’o ma tulaga faatauaina. Uso e ma tuafafine, o le mafuaaga aupito taua o o tatou olaga, o o tatou aiga. Afai o le a tatou tuuto atu i tatou lava i lenei faamoemoe, o le a tatou faaleleia isi vaega uma o o tatou olaga, o ni tagata ma se ekalesia, o se faataitaiga ma se faailoilo mo tagata uma o le lalolagi.
Ae e le faigofie lena mea i se lalolagi ua liliu atu loto i le mau itu, ma ua foliga ai o loo sosolo pea ma suia le paneta i se saoasaoa e le’i mafaufauina muamua. E leai se mea o toe tumau mo se taimi umi. O sitaili, o tifiga, o manatu lauiloa, o le sa’o faaupufai, e oo lava i manatu i suiga o le sa’o ma le sese. E pei ona valoia e le perofeta o Isaia, e avea le mea sese ma le mea sa’o, o le mea sa’o foi ma mea sese (tagai i le Isaia 5:20).
O le vavāega faaleagaga i le va o le lelei ma le leaga ua matua lautele naua, a o faateleina le taufaasese ma le maaleale o mea leaga ma toso atu i ai tagata e faapei o se maneta pogisa—e faapei foi ona faatosinaina e le talalelei o le upumoni ma le malamalama i latou o ē faamaoni i le loto ma ē mamalu o le lalolagi, o loo sailia le mea mama ma lelei.
Atonu e laitiiti tele lo tatou aofai, ae o le avea ai o ni tagata o lenei Ekalesia, e mafai ona tatou aapa atu i nei va lautetele. Ua tatou iloa le mana o le auaunaga e totonugalemu ia Keriso lea e aumai faatasi ai le fanau a le Atua, tusa lava po o a o latou tulaga faaleagaga o i ai po o lo latou tulaga faaletamaoaiga. Ua tasi le tausaga talu ai, sa valaaulia ai i tatou e le Au Peresitene Sili e auai i se aso o le auaunaga, e faamanatu ai le 75 tausaga o le polokalama o le uelefea lea e fesoasoani ai i tagata ia ola faalagolago atili ia i latou lava. E faitau miliona itula sa tuuina atu e o tatou tagata i le lalolagi atoa.
O le Ekalesia o se maluapapa i lenei vasa sousou, o se taula i le sami fesouaiina o suiga ma fevaevaeaiga, ma o se moli taiala mo i latou e faatauaina ma sailia le amiotonu. Ua faaaoga e le Alii lenei Ekalesia o se meafaigaluega i le tosoina mai o Ana fanau i le lalolagi atoa agai mai i le puipuiga a Lana talalelei.
O le Agaga o Elia, lea e lē faatuaoia, o se mana tele foi lea i faamoemoega o le Alii mo le taunuuga e faavavau o Ana fanau. I upu a Malaki, o le Agaga o le Agaga Paia e liliuina “loto o tama i le fanau, o loto foi o le fanau i o latou tama” (Malaki 4:6).
O loo avea le Ekalesia o se faataitaiga o le liliuina o loto ma se auala mo le lelei i le lalolagi. I tagata o le Ekalesia ua faaipoipo i le malumalu ma e auai e le aunoa i sauniga i Aso Sa, e matua laitiiti lava le fuainumera o faaipoipoga e tatala nai lo le lalolagi, ma e tumau le vavalalata o aiga ma tele ina fesootai soo. E sili atu ona lelei le soifua maloloina i aiga, ma tele atu tausaga e ola ai nai lo le averesi o tagata. E maualuga atu punaoa tautupe ma tele atu le tautua tatou te ofoina atu ia i latou e manaomia, ma e tele foi ina saili atu i a’oga e maualuluga atu. Ua ou ta’ua nei mea, e le ina ia faaviivii ai ae e molimau atu ai e sili atu ona lelei o le olaga (ma sili ona fiafia) a o liliu atu loto i aiga ma a o ola ai aiga i le malamalama o le talalelei a Keriso.
O le a la le mea e mafai ona tatou faia ina ia le leiloloa ai? Muamua, se’i ou fautuaina atu ia tatou faia mea e faamuamua. Tuu uma lava mea e te faia i fafo atu o le aiga, e faalona lua ma ia lagolago ai mea e tutupu i totonu o lou aiga. Manatua le fautuaga a Peresitene Harold B. Lee e faapea “o le galuega… e aupito sili ona taua tou te faia, o le a faia i totonu lava o puipui o o outou lava aiga” (Aoaoga a Peresitene o le Ekalesia: Harold B. Lee [2000], 134) ma le saunoaga e le suia a Peresitene Tavita O. MaKei “E leai se isi manuia e mafai ona suitulaga mo le toilalo i le aiga” (sii mai le J. E. McCulloch, Home: The Savior of Civilization [1924], 42; i le Conference Report, Apr. 1935, 116).
Faatulaga o outou olaga patino ia maua ai se taimi mo tatalo ma tusitusiga paia ma gaoioiga faaleaiga. Tuu atu i a outou fanau ni tiutetauave i le aiga e aoao ai i latou pe faapefea ona galulue. Aoao i latou o le ola ai i le talalelei, o le a puipuia ai i latou mai mea eleelea, sootaga feusuai le mama, ma mea malolosi o le Initoneti, ala o faasalalauga, ma taaloga faavitio. O le a lē sē lava i latou, ma o le a saunia i latou e taulimaina tiutetauave pe a tuu atu i o latou luga.
Lona lua, e tatau ona tatou faia mea i le faatulagaga sa’o! Faaipoipo muamua ona fai ai lea o le aiga. Ua toatele naua tagata i le lalolagi ua faagaloina le faatulagaga masani o mea ma ua mafaufau e mafai ona latou suia pe toe liuaina. Aveese soo se mea e te atuatuvale ai, i le faatuatua. Talitonu i le mana o le Atua e taialaina ai oe.
Ia te oe lena e le’i faaipoipo, ia gauai atoatoa atu i le sailia o lau soa e faavavau. Alii talavou, manatua le isi mea na saunoa mai ai Peresitene Iosefa F. Samita: “O le nofofua e leai se toalua … [e tuu ai] i le mafaufau papa’u le manatu [e] manaomia lena itu aua e [aumai ai] le tiutetauave itiiti. … E pa’ū lava i alii talavou. O le le lava o le faafoeina lelei o tausaga o le talavou matutua, e taitai ai i latou mai ala o le tiute ma le tiutetauave. … O le a aafia fua o latou tuafafine i le talalelei … [ma] o le a faaipoipo pe a latou mafaia, ma o le a taliaina ma le fiafia ia tiutetauave o le olaga faaleaiga” (Gospel Doctrine, 5th ed. [1939], 281).
Ma ia te outou na tamaitai talavou, ou te fia faaopoopo atu e le tatau foi ona galo ia te outou lenei tiutetauave. E leai se matata e mafai ona outou maua ai se fiafiaga tele e tusa ma le tausiaina o se aiga. Ma a outou aulia tausaga o lo’u matua, o le a outou iloa atili ai.
Lona tolu, o tane ma ava, e tatau ona avea outou o ni paaga tutusa i a outou faaipoipoga. Faitau soo ma ia malamalama i le folafolaga i le aiga ma mulimuli ai. Taumamao mai soo se ituaiga o pulega amioletonu. E leai se tasi e pule i se toalua po o a tatou fanau; o le Atua o le Tama o i tatou uma ma ua tuuina mai ia i tatou le avanoa mo o tatou lava aiga, lea sa na o Ia muamua, e fesoasoani ai ia tatou avea atili e faapei o Ia. I le avea ai ma Ana fanau, e tatau ona tatou aoao i le fale e alolofa i le Atua ma ia iloa e mafai ona tatou fesili atu ia te Ia mo le fesoasoani tatou te manaomia. E mafai ona fiafia tagata uma, pe faaipoipo pe nofofua, ma felagolagoma’i i totonu o soo se ituaiga o aiga o ia te oe.
Ma le mea mulimuli, faaaoga ia punaoa faaleaiga a le Ekalesia. I le tausiga o le fanau, e mafai e aiga ona maua mai le fesoasoani a le uarota. Lagolago ma galulue faatasi ma taitai perisitua ma ausilali ma faaaoga lelei polokalama a le Ekalesia mo autalavou ma aiga. Manatua se tasi o fasifuaitau ‘anoa a Peresitene Lee—o le Ekalesia o le fatamanu lea tatou te fausia ai aiga e faavavau. (tagai i Aoaoga: Harold B. Lee [200], 148).
Ia, afai e i ai se mafuaaga ua leiloa ai lou lava ala pe ua sē ai se aiga, ona manaomia lea ona tau lava ina faaaogaina aoaoga a le Faaola mai le Luka mataupu e 15 e faasa’o ai lou ala. O iina o loo ta’u mai ai e le Faaola le taumafaiga a se leoleo mamoe e saili lana mamoe na se, o se fafine sa sailia se tupe itiiti na leiloa, ma le faafeiloaiga na maua e le atalii faamaumau oa ina ua toe foi i le aiga. Aisea na aoao mai ai e Iesu nei faataoto? Sa finagalo o Ia ia tatou iloa e leai lava se tasi o i tatou o le a matuai leiloa, e le mafai ai ona tatou toe maua le auala e ala i Lana Togiola ma Ana aoaoga.
A o e saili atu e ola i le talalelei ma aoaoga faavae a Keriso, o le a taialaina oe ma lou aiga e le Agaga Paia. O le a e maua se GPS faaleagaga e ta’u atua ia te oe i taimi uma, le mea la e te i ai ma le mea e te alu i ai. Ou te molimau atu, e alofa le Togiola toetu o tagata ia i tatou uma, ma ua Ia folafola mai afai tatou te mulimuli atu ia te Ia, o le a Ia toe taitai saogalemu atu i tatou i le afioaga o lo tatou Tama Faalelagi, lea ou te molimau atu ai i le suafa o Iesu Keriso, amene.

robotstxt: allowed

filter: keep


text:
Talosaga malo feterale fa’asala Pase mo le 27 masina
Ua talosagaina e le malo feterale le faamasinoga feterale ina ia faasala Mine S. Pase i le 27 masina i le falepuipui, atoa ai ma lona totogiina o le tupe e $325,408 e kava ai tupe sa ia faaaogaina. O taeao lea ua faamoemoe e faasala ai Pase i luma o le faamasinoga feterale i Uosigitone.
I le talosaga na faila e le malo feterale i le vaiaso na te’a nei, o loo latou taua ai le tele o tausaga o faia e Pase, o lona aiga ma nisi sa latou fai fai mea faatasi o ni gaioiga ina ia latou gaoia ai le tupe e $325,000, o tupe sa tuuina mai e le feterale e faatupe ai le polokalame a le American Samoa Special Services Commission (ASSSC).
Ma o lea gaioiga sa faia e Pase, e le gata ua leiloa ai le faitau afe ma afe o tue a tagata totogi lafoga i Amerika, ae ua aafia ai foi ma se tasi o polokalame sa fesoasoani ai i tagata Amerika Samoa, e aofia ai polokalame mo tupulaga talavou e pei o aoga komipiuta, o aoga faufautua faapea ai ma polokalame e puipuia ai le siosiomaga o le atunuu.
O le masina o Novema na te’a nei na tali ioe ai Pase i le moliaga, o lona taupulepule lea ma isi tagata e gaoi le tusa ma le $325,000 lea na tuuina mai e le AmeriCorps mo le ASSSC.
Ae i le talosaga a le loia a Pase ua ia talosagaina ai le faamasinoga ina ia faasala le ua molia i se faasalaga e maualalo mai i lo le faasalaga ua fautuaina e le malo ma le Ofisa Faanofovaavaaia.
Fai mai foi le loia a Pase, o loo finau le malo ina ia toe totogi e le ua molia le tupe sa ia faaaogaina, ma o loo faanaunau i ai le ua molia na te faia lea tulaga.
I le otootoga o le talosaga sa faila e le malo mo se faasalaga o Pase, o loo faailoa atu i ai le aofai o le tupe sa mafai ona maua e le tagata mai le tupe sa latou faaaogaina.
Fai mai le malo, e tusa ma le $123,236 na maua e le tagata e toatasi mai le $325,408 na gaoia mai i tupe a le feterale, o le tupe foi lea sa maua e le tagata e toatasi, sa totogi atu mo pasese ma mea e faaaoga i malaga a Pase ma nisi o lona aiga.
Na lagolagoina e le malo feterale le fautuaga a le Ofisa Faanofovaavaaia mo se faasalaga mai le 24 masina e oo atu i le 30 masina mo Pase.
faaliliu Ausage Fausia


text:
Tele tagata mai fafo galulue solitulafono i le teritori
O le tula’i so’o mai o le mataupu i tagata mai fafo ua fa’amaonia e le fa’amasinoga le galulue fa’asolitulafono i le teritori, na fesiligia ai e le ali’i fa’amasino o John L. Ward II, le itu a le malo, pe o i ai se gaioiga a le malo o faia e fofo ai lenei fa’afitauli.
O se tasi o fautuaga sa tu’uina atu e le fa’amasinoga i le itu a le malo, o le molia o kamupani o lo o latou fa’a faigaluegaina tagata mai fafo e aunoa ma se fa’atanaga mai a le Ofisa o Femalagaaiga.
O lea mataupu na alia’e i le taeao ananafi ina ua iloiloina e le fa’amasinoga le mataupu a le ali’i o Paepae Maae, lea na taofia mai e leoleo i le aso 25 o Novema i Fagaalu, ina ua tu’uaia o ia i lona save’uina o le filemu o tagata lautele.
Na fa’ailoa e Maae i le Fa’amasinoga, o ia o lo’o faigaluega i le konekarate kamuta a se tasi o tamali’i o le atunu’u, le tofa ia Pa’u Roy Ausage, peita’i i fa’amaumauga a le Ofisa o Femalagaaiga o lo o atagai mai ai, o Maae na ulufale mai i le teritori i se pemita e 30 aso i le masina o Fepuari 2011, ma o lea pemita na muta lona aoga i le masina o Mati 2011.
O se mataupu fo’i fa’apea na alia’e mai i le vaiaso na te’a nei, ina ua fa’ailoa e se ali’i na malaga mai i se pemita e 30 aso i le fa’amasinoga, o ia o lo o galue i se konekarate faufale i Tafuna.
Na fiu le fa’amasinoga e fesiligia le igoa o le tagata e ana ia le konekarate kamuta lea sa galue ai le ali’i lea o Filipo Tuimaseve lona igoa, e le’i mafai ona ia fa’ailoaina i le fa’amasinoga.
Saunoa Ward, e le o se taimi muamua lenei ua tula’i mai ai mataupu fa’apenei i luma o le fa’amasinoga, ma o nisi nei o mataupu o lo’o atugalu i ai le finagalo o le fa’amasinoga, i le tula’i so’o mai lea ae leai lava se gaioiga a le malo o faia i ai.
Na fa’ailoa e Ward ia Maae, e le fa’atagaina ona ia galue i le teritori se’i vagana ua tu’u atu e le Ofisa o Femalagaaiga se fa’atanaga e galue ai ona fa’atoa mafai lea.
“E tatau ona e usita’ia tulafono tau Femalagaaiga a le teritori, o tulafono tau Lafoga, atoa ai ma tulafono tau Saogalemu a le malo feterale, e ala i le tipiina lea o au saofaga i vaega e pei ona taua,” o le saunoaga lea a Ward ia Maae.
Saunoa Ward, “E le o se fa’afitauli fou lenei ua feagai ma le fa’amasinoga, peita’i, o lo’o taoto atu pea le matafaioi a le vaega fa’amalosi tulafono latou te faia, ina ia mautinoa e o gatasi ma tulafono o lo’o lima ta’ita’iina ai faiga fa’avae tau faigamalo.”
Na teena e le ali’i o Maae tu’uaiga o le fa’atupu vevesi i nofoaga faitele, ma ua toe tolopo ai loa lana mataupu e faia lea i le taeao nei, lea o le a fofogaina ai loa se maliliega latou te faia ma le malo, e aofia ai ma se aiaiga e toe fa’afo’i atu ai le ua molia i lona atunu’u, ae fa’amalumalu le tu’uina atu o se fa’asalaga a le fa’amasinoga e tusa ai o le solitulafono ua tu’uaia ai o ia.
E $100 le tupe ua fa’atulaga e le fa’amasinoga e totogi ona fa’atoa mafai lea ona tatala Maae i tua a’o fa’agasolo ai lana mataupu i luma o le fa’amasinoga fa’aitumalo.
O le vaiaso na te’a nei na toe fa’afo’i atu ai fo’i i Samoa se isi ali’i na malaga mai i se pemita e 30 aso i le masina o Me, ma aumau ai lava i le teritori seia o’o i le taimi na taofia fa’apagota ai o ia ona o tu’uaiga i le tu fua i le fanua o le isi aiga, atoa ai ma le fa’atupu vevesi i nofoaga faitele.
E tasi le tausaga lea ua fa’asa ai Tuimaseve ona toe ulufale mai i le teritori, ae o lana salatupe e $150 ua poloaina e le fa’amasinoga lana sponsor na te totogiina.


text:
Fia taga’i le Fono i le fa’asoasoaina o tupe a le LBJ
O le fesiligia ai e le Fono Faitulafono o totogi o lo o maua e fa’auluuluga o le LBJ, na afua ai ona tu’uina atu e Senatoa Alo Dr. Paul Stevenson le tatau ona fai o se su’esu’ega mae’ae’a a le Fono, i le fa’asoasoaina o tupe a le falemai, ona e i ai le talitonuga e i ai le vaega o lo o mafua mai ai tulaga faaletonu tau tupe.
I fa’amaumauga o lo o taulimaina nei e le Fono, ua fa’ailoa mai ai tulaga o totogi a le pulega a le LBJ. E $120,000 le pule, $100,000 le teutupe, ae $91,000 le totogi o le loia o lo o i ai, e ui o le Loia Sili e gafa ma le taulimaina o mataupu tau fa’amasinoga pe afai e alia’e mai ni tagi fa’asaga i le falemai.
Na saunoa Alo, toeitiiti lava ta’i lima tausaga, ma tagi mai le falemai i le malo ma le Fono mo se $15 miliona e fesoasoani ai i ana galuega fa’atino. Na taua e le alii Senatoa e fa’apea, e ui ua mae’a ona faia nisi o su’esu’ega a le Fono e fa’atatau i le falemai, peitai e i ai lona talitonuga e le’i lava ia su’esu’ega, e le o loloto foi le silasila a le fono i auala e tatau ona uia.
Na taua e Alo, o lo o i ai fa’aletonu o lo o tula’i mai i le puleaina o tupe a le falemai, o le mafua’aga foi lena e ala ai ona tagi so’o atu i le fono ma le malo mo se tupe.
“Na avea muamua foi i ai e le Fono le nonogatupe e $10 miliona e fesoasoani ai i lana tautua, toe avatu i ai ma le $5 miliona mulimuli ane ai, ae o lea foi ua toe fai mai ua leai se tupe, e foliga mai e i ai le faafitauli o loo tulai mai i le faaaogaina o tupe a le falemai,” o le saunoaga lea a Alo.
Na saunoa fo’i le alii Senatoa, e le mafai e le fono ona fa’atonutonu gaioiga a le falemai i le taimi nei, aua o lo o maliliu pea tagata ona o le fa’aletonu.
Saunoa le alii Senatoa ia Fuata Dr. I’atala e fa’apea, e le iloa e ia pe aisea e aumai ai e le falemai tagata mai fafo e galulue i le falemai, e o’o lava foi i fomai, ae o lea o lo o i ai alo ma fanau a Samoa ua i ai le tomai ma le agava’a i le faatinoga o galuega nei.
Na taua e le alii Senatoa, o ia foi o se foma’i sa galue i le falemai mo le tele o tausaga, o le totogi lea e maua e le fomai mai fafo e toatasi o loo aumai e le LBJ, e mafai ona totogi ai fomai Samoa e toatolu latou te faatinoina le galuega lava lea e tasi.
Na saunoa fo’i Fuata, e le fa’ailoga lanu ona manatu, ae o le alofa i le atunuu e mafua ai ona ia fautuaina le fono ina ia ave se fautuaga i le falemai ina ia silasila totoa i tulaga ia.
O le finagalo lava foi lea e tasi na fesiligia e le alii faipule ia Toeaina Faufano Autele ina ua talanoaina i le maota o sui le mataupu lava lenei e uiga i le falemai i le aso ananafi.
Na saunoa le alii faipule ia Taotasi A. Soliai, e le iloa po o fea e oso mai ai le $15 miliona lea o lo o tagi mai ai le falemai e avatu e le fono ma le malo e faatino ai ana galuega, ae o lea e lei o’o mai se talosaga i le Fono.
E lei mautu mai se isi gaioiga a le Fono pe toe fa’atulaga nisi a latou iloiloga ma le pulega a le falemai, e uiga i le mataupu i siitaga o totogi lea na amata i le vaiaso nei.


text:
Naunau ia fausia uma fautasi ...
a afioaga fausaga Samoa
Na taua e le susuga Leoitiiti Maselino Ioane lona faanaunauga o loo i ai, ina ia tofu uma afioaga i Amerika Samoa nei ma fausaga o fautasi, ia e fausia mai i fausaga Samoa, ina ia laina tutusa uma ai ituaiga fautasi e alo e afioaga pe a oo i faigamea i le tai i tausaga uma lava.
I le atoa ai o fautasi e 10 ua maea ona fausia e le susuga Maselino na ia taua ai i le Samoa News e faapea, o lona faanaunauga o loo i ai, ia laugatasia uma nuu i Amerika Samoa ma fautasi e fausia i le fausaga Samoa.
“Ou te le faatauagavale i afioaga ua i ai a latou fautasi o loo fausia i fausaga faaonaponei, peitai i lo’u talitonuga o se tufuga fauvaa, o se tulaga talafeagai le tutusa o fautasi e tutu’u i se tuuga,” o le saunoaga lea a Maselino.
“Ou te manatu ia faatutusa uma fausaga o va’a, ona manaia ai lea ma talafeagai le tuuga - ia tutusa fausaga o vaa, tutusa mamafa, ona su’e loa lea i le malosi ma ivi o le auvaa le vaa e mua,” o le saunoaga lea a Maselino.
Saunoa le susuga Maselino, lea na fausia vaa e tolu ia na tutu’u i le tuuga fautasi o le fu’a o lenei tausaga, o se tasi o itu e lelei ai fausaga Samoa, e le gata e taugofie mo nuu laiti, ae o mea uma e manoamia i le fausiaina o le va’a e maua uma i Samoa, e le tau okaina mai i fafo.
O fautasi ua fausia e le susuga Maselino i Samoa e aofia ai nisi o fautasi sa avea ma siamupini i tuuga fautasi i Apia e pei o le Savali o le Filemu mai Falelatai, Little Rina, Kionasina, Tamarina ma le Ulalei Bluebird mai Apia, faapea ai ma le La o Samoa mai Lepea, ae mo Amerika Samoa nei, o vaa na fausia e Maselino e aofia ai le vaa a tama aoga a Samoana, Paepae Ulupo’o mai Aua ma le Fuao mai Vatia lea na faatoa fausia i le tausaga nei.
Na taua e le susuga Pauli Fetalaiga o Salelologa e faapea, o se tasi o tulaga e tatau ona faia i nisi tuuga fautasi i le lumanai, o le fai eseese lea o tuuga fautasi a vaa ua fausia i fausaga faaonaponei, fai ese le tuuga fautasi a vaa o loo fausia i fausaga Samoa, peitai na saunoa Maselino, e le afaina lea tulaga, na pau le itu ua matagofie ai le tuuga o lenei tausaga o le tulaga malu o le tai.
I le eseese ai o saoasaoa o va’a o loo fausia i le fausaga Samoa, na saunoa ai Maselino e faapea, e mafua ona eseese tulaga o vaa Samoa ia, e mafua mai i le auvaa o loo aloina le va’a.
Sa ia taua foi, o le tele o vaa sa ia fausia na avea ma siamupini i tuuga fautasi i Apia ma Tutuila nei, e tutusa uma e leai se eseesega, ma o fausaga vaa foi ia e lelei mo le sou e lelei foi mo uta i le ‘alo’alo, ae le tutusa ma fausaga fou ia ua a’e mai e na o uta lava i le ‘alo’alo ma le tai malu e lelei ai.
“E tutusa lava fausaga o vaa, e tutusa foi le mamafa atoa ai ma ona foliga vaaia, pau le mea e eseese ai, e eseese i maso, ivi ma le malolosi o le auva’a o loo aloina le va’a, lona uiga afai e lelei le auva’a ona lelei loa lea o le tulaga o le va’a,” o le saunoaga lea Maselino.
Na taua e le tofa Pauli Ivan Williams, o le kapeteni lea o le fautasi a Le Tolotolo o Tamauli mai Salelologa e faapea, afai o le a saoasaoa pea le fausiaina e nisi o afioaga o ituaiga fautasi ia e faaaoga i ai fausaga mai fafo, e tatau la ona ese lava le tuuga a ituaiga fautasi ia, ese foi tuuga a fautasi o loo fausia i fausaga Samoa.


text:
O le suesueina o le talaaga o le Aualofa e iloa ai le faauigaga ma le faailoaga o i tatou o ni soo ma ni ē mulimuli i lo tatou Faaola, o Iesu Keriso.
O lenei sauniga o se meaalofa mo afafine uma o le Tama Faalelagi o ē ua naunau e aoao i Lona mafaufau ma Lona finagalo ma malamalama i o latou tiutetauave i Lana fuafuaga. Ua toatele outou sa ou asiasi atu i ai i le tausaga na te’a nei, ma sa ootia ai lava lo’u loto ina ua ou vaavaai atu i o outou mata, opo atu outou, tatou talie faatasi, fetagisi ma outou, ma faalogologo atu i lo outou olioli, faanoanoaga, ma o outou faamanuiaga. E le mafaamatalaina le silafia o outou taitoatasi ma lo outou taua i lo tatou Tama Faalelagi. I le avea ai ma afafine o le Atua, o loo outou sauniuni mo o outou tofiga faavavau, ma ua tofu outou ma se faasinomaga, natura, ma se tiute faatamaitai. O le manuia o aiga, nuu, o lenei Ekalesia, ma le ata taua o le faaolataga e afua ona e faalagolago i lo outou faatuatua. Oi o’u uso pele, matou te alolofa tele ma tatalo mo outou!
Ua tatou i ai uma i le totonugalemu o se aafiaga patino i la le tino. E i ai ni uso se toalua sa ou feiloai i ai talu ai nei, na faaalia le ala e ola faamaoni ai i tulaga eseese. O se tasi uso e nofo i se fale manaia lava i Pasila tutotonu. O lona fale piliki mumu, e tu i se laufanua e mumu le eleele, ua siomia i se papuipui o poloka mumu, o se malutaga saogalemu mai le lalolagi. E iloa e lana fanau matatiotio usu pese o le Peraimeri, ma o luga o puipui o lona fale o loo tautau ai ata o le Faaola, malumalu, ma perofeta a le Atua, na otioti mai le mekasini o le Liahona. Sa la faia ma lona toalua ni osigataulaga patino ina ia faamauina ai i le malumalu ina ia mafai ai ona fananau mai a la fanau i totonu o le feagaiga. Sa ia fai mai e tatalo e le aunoa i le Alii e foai atu lona malosi ia lava ma musumusuga e tausia ai lana fanau i le malamalama, upumoni, ma le malosi o le talalelei.
O se tasi uso e nofo na o ia i se tama’i potu mautotogi i le fogafale lona 80 i Hong Kong. E i ai ni ona tulaga faigata faaletino, ae e tutoatasi lava ma fiafia. E na o ia o lona aiga e auai i le Ekalesia. I luga o se tamai fata e i ai ana tusitusiga paia, o ana tusi lesona o le Aualofa, ma isi tusi a le Ekalesia. Ua ia fatufatuina se malutaga i lona fale e tumu i le Agaga, ma o ia o se sulu i tagata uma o lana paranesi.
Lapataiga
Matou te iloa e toatele uso e ola i tulaga matautia ma faiga fai faamalosi. O nisi e fiaaai lava i taimi uma, a o nisi e tatau ona sailia le lototele i aso taitasi e tumau ai i le faatuatua e ui lava i le lē fiafia ma le faafitia e isi. Talu ai o loo tatou ola i aso amulī i lenei lalolagi, o loo i ai faailoga o se tauiviga tele i soo se itu. O faamatalaga sese ma faauigaga sese o le malosi, faamoemoega, ma le tulaga o tamaitai o le Au Paia o Aso e Gata Ai, e anoanoai. O faamatalaga sese o loo i ai nei, o lona faauigaga e maualalo ifo lo tatou taua nai lo alii, o tatou lava ia e lelei ae le lava le malamalama, ma po o a lava mea tatou te faia, e le taitai lava ona talia i tatou e lo tatou Tama Faalelagi. Pei ona fai mai le Aposetolo o Paulo, ua “i ai ia te outou o a’oa’o pepelo, latou te faatupuina faalilolilo o vaevaega e fano ai, ma latou faafiti i le Alii na ia faatau mai ia te i latou.” 1
O loo faamatala mai e le Tusi a Mamona le mea o loo tupu:
“Aua faauta, e ita tele [Satani] i lea aso i loto o le fanauga a tagata ma faaoso ia te i latou i le ita i le mea ua lelei.
“A o nisi na te faalotomalie, ma faamoe ia te i latou i le filemu i la le tino, latou te fai mai: Ua lelei mea uma i Siona, e moni, ua manuia Siona, ua lelei mea uma—e faapena ona olegia e le tiapolo o latou agaga, e taitai ifo ai i latou ma le faaeteete i seoli.
“O nisi foi na te viivii i ai ma fai atu ia te i latou; E leai se seoli. Na te fai atu foi ia te i latou: E le se tiapolo a’u nei, aua ua leai se tiapolo—e faapena ona musumusu o ia i o latou taliga seia faamauina i latou e ia i ana filifili matautia.” 2
I se tau ua faatupulaia ai le fiapule, ‘alofaga, lē manatu mamafa, ma faatosinaga, o afafine o le Atua e le mataala, lototatalo, ma musuia e matua faateleina le lamatiaina o i latou ma avea ai ma ni ē ua faamatala mai i le mau o “fafine valelea” 3 o ē tapuai “i atua ese.” 4 E faanoanoa, ona o se taunuuga o faigata o le olaga ma aoaoga sese lauiloa a le lalolagi, e toatele tamaitai e sili atu ona talitonu i faamatalaga sese nai lo le mea moni. Ua faaalia lenei mea i sailiiliga, e toatele uso e le o faia mea e taua ma tatau ai, o le a tausisia ai i latou “i le ala tonu” e pei o le tatalo ma le faitauina o tusitusiga paia. O le Alii lava Ia na fetalai “o le aso o le lapata’iga lenei ae lē o se aso o le tele o upu.” 5
Na Faatulagaina le Aualofa ia Avea o se Puipuiga ma se Sulufaiga
Ina ia mafai ona puipuia, aoao, ma musuia Ona afafine i nei aso faigata, na faatagaina ai e le Atua le Perofeta o Iosefa Samita e faatulaga ia tamaitai o le Ekalesia. O lenei faalapotopotoga na tofia mai le lagi ma e taitaia i le perisitua, ua faaigoaina o le Aualofa.
O le faamoemoega o le Aualofa o le saunia ai lea o afafine o le Atua mo faamanuiaga o le ola faavavau a o faateleina lo latou faatuatua ma le amiotonu patino, faamalolosia aiga ma auaiga, ma sailia ma fesoasoani i isi o loo manaomia le fesoasoani.
Ua faamanino e le Aualofa la tatou galuega ma tuufaatasia i tatou o ni afafine o le Atua e puipuia Lana fuafuaga. I lenei taimi o faasinomaga faaseseina, fenumia’i, ma mea faalavefau, o le Aualofa o se tapasa ma se tomatau e aoao atu ai le upumoni i tamaitai faamaoni. O loo sailia e tamaitai amiotonu i le taimi nei ni faaaliga patino ia liligi mai e tetee atu ai i mea faalavefau, tetee atu ai i mea leaga ma le faatafunaga faaleagaga, ina ia manumalo ai i mala faaletagata e ala i le faateleina o lo latou faatuatua, faamalolosia o aiga ma auaiga, ma le tuuina atu o le fesoasoani i isi.
Talaaga ma le Galuega a le Aualofa
Sa tatalo, anapogi, ma manatunatu loloto le matou au peresitene, ma fefautuaa’i ma perofeta, tagatavaai, ma talifaaaliga, ia iloa ai po o le a le mea e finagalo le Atua matou te faia ina ia fesoasoani ai i Ona afafine ia malolosi a o fetaia’i ai ma “le malaia o le a oo mai i luga o tagata.” 6 Na oo mai se tali e tatau i tamaitai o le Ekalesia ona iloa ma aoao mai le talaaga o le Aualofa. O le malamalama i le talaaga o le Aualofa e malosi ai le faavae o le faasinomaga ma le taua o tamaitai faamaoni.
O le taunuuga la o lea mea, ua mae’a ai nei se talaaga o le Aualofa mo le Ekalesia ma o le a maua i le tausaga a sau. Ona o le naunau atu mo lea talaaga, ua matua faateleina ai le gauai mai i le itulau a faiaoga asiasi i le Liahona ma le Ensign. O le tapenaga o le talaaga o se aafiaga musuia ma na ala mai i faaaliga.
A o matou suesueina le talaaga o le Aualofa, na matou iloa ai le finagalo ma le faamoemoega o le Alii mo le Aualofa, e lē o se fonotaga e tulemomoe ai i le Aso Sa. E tele se mea sa i Lona mafaufau, e matuai telē atu nai lo se kalapu a fafine po o se faapotopotoga faafiafia faapitoa.
Na Ia faamoemoe i le Aualofa e fesoasoani e fausia Lona nuu ma saunia i latou mo faamanuiaga o le malumalu. Na ia faatuina lenei faalapotopotoga ina ia faalaugatasia ai Ona afafine ma Lana galuega ma fesili atu i ai mo la latou fesoasoani i le fausiaina o Lona malo ma faamalolosia aiga o Siona.
Ua Aoao mai e le Talaaga ia i Tatou o Tatou Faasinomaga
Tatou te suesue lo tatou talaaga e iloa o tatou faasinomaga. O loo i ai se matelaina i le lalolagi atoa i tamaitai lelei e fia iloa lo latou faasinomaga, lo latou aoga, ma le taua. O le suesueina ma le faaaogaina o le talaaga o le Aualofa e iloa ai le faauigaga ma le faailoaga o i tatou o ni soo ma ni ē mulimuli i lo tatou Faaola, o Iesu Keriso. O lo tatou faamaoni ma le auaunaga o ni faailoga ia o lo tatou liua ma tautinoga e manatua ma mulimuli atu ia te Ia. Ia Iulai o le 1830, i le amataga o le Toefuataiga o Lana Ekalesia, sa filifili ai e le Alii Lana uluai taitai tamaitai ma fetalai atu ia te ia i se faaaliga, “Ou te tautala atu ia te oe, Ema Samita, lo’u afafine e; aua e moni ou te fai atu ia te oe, o i latou uma o e talia la’u talalelei, o atalii ma afafine i lo’u malo.” 7
O loo aoao mai e le talaaga o le Aualofa e silafia e lo tatou Tama Faalelagi Ona afafine. E alofa o Ia ia te i latou, ua Ia tuuina atu ia i latou ni tiutetauave patino, ma e fetalai mai o Ia ma tomatauina i latou i a latou misiona i le olaga nei. E le gata i lea, o le talaaga o le Aualofa e siitia ai ma faamautu le tulaga o tamaitai ma faapupula mai ai le ala latou te galulue ai faapaaga ma taitai perisitua faamaoni.
Ua Aoao mai e le Talaaga ia i Tatou Mea e Tatau ona Tatou Faia
Tatou te suesueina lo tatou talaga e iloa ai mea e tatau ona tatou faia e sauniuni ai mo faamanuiaga o le ola faavavau. O le Aualofa i le avea ai ma se faalapotopotoga, e i ai pea lava le tiutetauave e faatulagaina ai le malosiaga o tamaitai i uarota ma paranesi o Siona. O vasega, fonotaga, ma le galuega a faiaoga asiasi, ma la latou auaunaga tuufaatasi, e aoaoina ai afafine o le Atua, vaavaaia, ma musuia i o latou tiutetauave i le galuega ma le malo o le Alii. Ua vaetofiaina peresitene o Aualofa a Uarota ma paranesi e faatonutonuina lena galuega.
I le tausaga talu ai i le sauniga lava lenei, na fofogaina mai ai aiaiga faavae e tusa ai ma fonotaga a le Aualofa. Matou te fiafia lava e lipoti atu o le tele o uarota ma paranesi i le lalolagi atoa, ua talisapaia e au peresitene o Aualofa ma uso na aiaiga faavae ma le agaga na mafua ai. O se mea e olioli ai le vaaia o se toe fotua’i mai o le faamoemoega ma le galuega a le Aualofa. Ua matou vaaia foi se faateleina o le mamalu, aloaia, talafeagai ma le taua o le Aualofa, ina ua faigofie le ta’uga o fonotaga uma a le Aualofa, ma le fofogaina mai po o a na fonotaga a le Aualofa. Ua matou vaaia le faateleina o le faatuatua ma le amiotonu faaletagata lava ia, o le faamalolosia o aiga ma auaiga, ma ua tele atu le fesoasoani ua ofoina atu e uso o le Aualofa e ala i le faaaogaina sa’o o fonotaga a le Aualofa. O aiaiga faavae uma lava e faatatau i fonotaga a le Aualofa, faiaoga asiasi, ma isi galuega a le Aualofa, ua i ai lo latou faavae i le talaaga o le Aualofa ma ua faamaonia e le Au Peresitene Sili.
O le tiutetauave lava o le Aualofa o le auai i le faatinoga o le galuega o le faaolataga. Mai le amataga o le Ekalesia toefuataiina, na muamua i ai tamaitai iina, na mulimuli foi, ma e i ai pea lava e tali atu i mea e tutupu i le olaga i aso fai soo. Mai le Aualofa latou te o atu ai ma galulue i le Peraimeri, Tamaitai Talavou, Aoga Sa, ma isi taumafaiga, ma o i latou o faailoilo o le malamalama ma le mamā i le tupulaga faia’e. O auaunaga patino e atiina ae ai tamaitai taitoatasi, ma o le auaunaga a le faitau miliona o tamaitai faamaoni e fatua’i ai se ‘au ofoofogia o le faatuatua i le galuega a le Alii. Ua faaalia i le talaaga e faapea, talu mai lava le amataga o le Togiola, o taulamua lava tamaitai i le faasoaina atu o le talalelei, ma ua latou faaauau pea i lenei taumafaiga a o latou galulue i misiona, saunia alii ma tamaitai talavou e faamisiona, ma valaaulia a latou uo, tuaoi ma tagata o aiga ia latou maua foi faamanuiaga o le talalelei. Tatou te aoao foi mai le talaaga na faaaoga e le Perofeta o Iosefa Samita ia fonotaga a le Aualofa e aoao ai tamaitai i o latou tiutetauave ma sauniuniga mo le malumalu. I le taimi nei, o loo tumau pea ona avea le talafaasolopito o aiga ma galuega o le malumalu e fai ma matafaioi autu a le Aualofa.
O lo tatou malamalama i lo tatou faamoemoega logologoa, ua fesoasoani i tamaitai e aoao ai le faatulagaina lelei o mea e faamuamua ina ia latou “lē avatu ai tupe i le mea e leai sona aoga, ma la [latou] galuega i mea e le maoona ai.” 8 Sa i ai pea lava i le Aualofa le tiutetauave e faia e pei ona aoao mai le Aposetolo o Paulo: ia aoao atu i tamaitai talavou ina ia faautauta, ia lē gaoiā ma ia amiomama, ma aoao i latou ua nofotane ina ia alolofa ia latou tane, alolofa i a latou fanau, ma faamalolosia o latou aiga. 9 O loo aoao mai i tatou e le talaaga o le Aualofa ina ia tausia lelei mea e taua ma tatau ai, ia o le a faasaoina ma faapaiaina ai i tatou, ma mea e tatau ai ina ia tatou faalagolago ai ia i tatou lava, ma ta’uaogaina i le malo o le Alii.
O se autu masani i lo tatou talaaga e faapea, o tamaitai latou te faaaogaina le mana o le Agaga Paia e galulue i musumusuga a le Alii i o latou olaga ma mauaina faaaliga mo o latou tiutetauave.
E Tuufaatasia Tamaitai Faamaoni e le Talaaga
Tatou te suesueina lo tatou talaaga aua e tuufaatasia ai tamaitai faatuatua. O le talaaga o le Aualofa o se tala e faatumulia i le Agaga o tamaitai malolosi, faamaoni, ma tumu i faamoemoega. I le avea ai o se vaega o le Ekalesia toefuataiina a le Alii, ua mafai nei ona i ai le Aualofa i le silia ma le 170 atunuu. O tamaitai matutua uma lava o le Ekalesia ua mafai ona tuu atu i ai ni tiutetauve ogaoga ma le taua.
Ua iloa e teineiti ma tamaitai talavou o le Ekalesia ona faatutuina sini e ala i le polokalama o le Alualu i Luma o le Tagata Lava Ia, lea e tulimatai atu ai i le malumalu ma tiutetauave i le lumanai. I le Aualofa, e faaauau ai ona latou agai atu i luma i faamanuiaga o le malumalu ma le ola faavavau e ala i le faateleina o lo latou faatuatua ma le amiotonu o le tagata lava ia, faamalolosia o aiga ma auaiga, ma sailia i latou o loo manaomia le fesoasoani. Ua aoao tamaitai faatuatua e faia lenei mea e ui ina tau le patipatia ma aloaia la latou galuega o loo faia. E afua ona e ola lauusiusi le Aualofa i aoaoga a le Alii o Iesu Keriso, o lē na fetalai a tatou tuuina atu a tatou meaalofa (po o taulaga) faalilolilo, o lo tatou Tama lava i le Lagi, o lē e silasila i le mea lilo, na te aumai faaaliali se taui mo i tatou. 10
O le talaaga ma le galuega a le Aualofa, ua tatou fesootai atu ai i se usoga tele a tamaitai talavou ma matutua, mauoa ma matitiva, a’otauina i a’oga ma ē le iloa faitautusi ma tusitusi, nofofua ma e ua faaipoipo, o afafine malolosi ma le lē mafaagaeetia o le Atua.
O Le Silafia o le Talaaga e Mafai ona Fesoasoani e Suia ai i Tatou
Tatou te suesueina lo tatou talaaga aua e fesoasoani ai ia tatou suia. O le faaiuga lava, o le taua o le talaaga e le faapea o ona aso, taimi, ma nofoaga. E taua aua e aoaoina ai i tatou i mataupu faavae, faamoemoega, ma mamanu e tatau ona tatou mulimuli ai, ma e fesoasoani tatou te iloa ai o tatou faasinomaga, ma le mea e tatau ona tatou faia e tuufaatasia ai i tatou i le faamalolosia o aiga o Siona ma fausia ai le malo o le Atua i le fogaeleele. O le Aualofa, a faagaoioia i se ala musuia, e mafai ona suitulaga ai le atuatuvale, masalosalo, ma le manatu faapito i le faatuatua, faamoemoe, ma le alofa. A o tatou tuleia i luma le galuega a le Alii, o le a faaauau pea ona tusia le talaaga o le Aualofa e tamaitai faatuatua i le lalolagi atoa. O loo faamalolosia e le Alii le Aualofa i ē o soifua i le taimi nei, ma saunia ai se lumanai mamalu mo Ona afafine.
Ou te molimau atu i le moni a’ia’i o lo tatou Tama Faalelagi ma Lona Alo, o Iesu Keriso. E ala mai i le Perofeta o Iosefa Samita, na toefuatai mai ai le talalelei, o le tala e lelei o lo tatou faasinomaga ma le faamoemoega, i le lalolagi. I le suafa o Iesu Keriso, amene.


text:
Fa’alauiloa faalauaitele ai i le atunu’u manaoga o Faoa ma Taufete’e
Ua fa’amoemoe sui tauva ia Lutena Kovana Faoa Aitofele Sunia ma Taufete’e John Faumuina, e fa’alauaitele i se taimi e le o toe mamao, le atoatoaga o le sini o lenei faamoemoe o le a alo atu ai i laua mo kemipeni o lenei tausaga palota, aua le tofi kovana ma le lutena kovana.
O le afioga i le Tama Fa’alagia ia Faoa o le sui tauva lea mo le tofi kovana ae o le tofa ia Taufete’e o le paaga lea mo le sui tauva mo le tofi lutena kovana. O le Aso To’ona’i na te’a nei, sa fa’alauiloa faalauaitele ai i le atunu’u manaoga o nei taitai mo le faamoemoe i le palotaga lautele ia Novema.
“O le atunu’u lenei na ma fananau ai...e ola ai ma fanau, o lenei tupulaga ma nisi foi tupulaga o i luma pe a o gatusa ma le finagalo o le Atua,” o le saunoaga lea a Faoa i le fa’atasiga na faia i le Suigaula o le Atuvasa i Utulei ma tuufaatasiga e le komiti e lagolagoina Faoa ma Taufete’e mo le tofi kovana ma le lutena kovana.
“O le upu moni le atunu’u ua ma sauni. ‘Ao fa’agasolo lenei kemupeni, o le a e faafofoga manino, i le auiliili atu o sini o le a ma tuli mata’i,” o upu ia sa saunoa ai Faoa, ae na ia faailoa foi i le faatasiga, nisi o sini o le taumafaiga a i laua ma Taufete’e, pe afai e fa’amanuia ina le taumafaiga.
O se tasi o sini mo sui tauva, e aafia ai tulaga o le maota gasegase o le LBJ Medical Center. “Talu ai nei le vava o, ona o le falema’i ma le soifua maloloina. Ua ma tapena mo le faafitauli lena,” o le saunoaga lea a Faoa, ma ia faailoa i le atunu’u, o le mataupu tele o lo o feagai ai nei le falema’i, o le tulaga lea o tupe, ae e leai se afaina o isi mataupu e i ai le soifua maloloina e pei ona taua e nisi.
O le isi sini o le fa’amoemoe o le tulaga lea o “aoga” ma saunoa ai Faoa e faapea, “o le poto e foia ai faigata ma faafitauli o le soifuaga, nei ma le lumanai. O le poto e le fuatasi i se faiva po’o se galuega.”
“Ua ma saunia e si’i aoga ina ia tutusa ma aoga i fafo,” o le saunoaga lea a Faoa ma ia faailoa foi faapea e sili atu i le $50 miliona o tupe mai le fetarale o lo’o faatupe ina ai le paketi e $72 million a le Matagaluega o Aoga a le malo o Amerika Samoa.
“O tupulaga - ma te talitonu a galulue faatasi aoga ma se tapenaga lelei mai aiga ma nu’u ona mautinoa lea o le a popoto moni le fanau,” o upu ia a Faoa. “Aua e faigofie ona ola le fatu e lulu i le eleele lelei. E fia maua ni laau e fua lelei mo le atunu’u.”
Sa ia taua foi faapea o ni polokalama tau le tapenaga o fanau i aoga, i aiga ma nu’u, e fesoasoani a ekalesia ma isi faalapotopotoga o le tasi lena o luitau tele e faataua pe a manuia le la taumafaiga ma Taufete’e.
I le tulaga o le “tamaoaiga”, saunoa Faoa, “e le toe fesiligia le taua o le tamaoaiga aua o le to’omaga lena o le atunu’u. E fa’aauau taumafaiga ua amata nei e le nofoaiga o i ai nei ma ma toe faaopoopo i ai.”
Sa fa’amanino e Faoa le tonu o le sootaga ma le malo tele o Amerika, o le “puna malosi” lea o le tamaoaiga o Amerika Samoa ma “o le tasi lena o ala o lo’u tapa o le tofa ia Taufete’e aua e tele tausaga na galue ai, ma pulea le tama o aiga ati’ae o le malo o Amerika Samoa. Na te silafia lelei tulaga mo’omia o le atinae.”
Sa galue Taufete’e i tausaga ua fano i totonu o le ofisa o atinae a le malo, ona se’e ifo lea o ia e avea ma fa’atonu o le Matagaluega o Fefa’atauaiga a le malo. Ua le gata i lea sa avea foi o ia ma taitai sili o le LBJ.
I le tulaga o pisinisi i totonu o le teritori, saunoa Faoa i le taua o i latou nei mo le atinae ina o le atunu’u. Ae e tatau foi i le malo ona faia lona tiute i le faaleleia o nisi o tulaga i le atunu’u e i ai eletise, ina ia tulaga lelei lona tau.
I le tulaga o mataupu tau leoleo ma le vaega o puipuiga lotoifale, saunoa Faoa, faapea o le upu o le tusi “A le leoleo ina e le Ali’i le ‘aai, e galulue fua i latou e atinae”.
“E fa’apena foi lo tatou malo ma le atunu’u. Tatou te fiu e taumafai e ati’ae ia lelei ma mautu, ae a le leoleoina, e liu suavai uma le malosi ma le maua ai le soifuaga filemu, soifuaga fiafia ma se soifuaga sa’oloto.”
“Ua ma sauni e si’i le tulaga o le vaega leoleo a le malo i le fa’a-ona-po-nei, i le faamalosia o tulafono ma le puipuiga o le tatou saogalemu,” o a Faoa lea. “E le na o le ofo ma le mana’o, ae ua i ai tapenaga e faatino ai pe a talia e lou finagalo, lenei ofo.”
I le komiti mamalu, “ia alofagia si a ma fautuaga - ia fai ma lu le faiva. Manatua la ta mau - ‘O Ti’a e malie, e fifimalie,” o upu ia a Faoa. “Taalo tausala, saunoa faatamali’i, eva i le laufau ma lu. Aua nei to’ia le va, pe leua se sui tauva. Tala’i lava tau o lelei o Faoa ma Taufete’e, aua e te fiu e tala’i e le uma.”
I ana upu fa’aiuga, sa talosaga ai Faoa i le komiti, ae maise i latou o lo’o lagolago le la kemupeni, ia ia kemupeni lelei.
Sa maua le avanoa e saunoa ai foi le tofa ia Taufete’e ma ia taua ai faapea o le tofi lava o le lutena kovana, o le lagolago malosi ma o lona tiute foi lea o le lagolago ia Faoa.


text:
Tala o Faamasinoga
SIAMUPENI LEFAOSEU
O le alii talavou lea na ia faaaogaina se agaese e faaoo ai ni manu’a i se isi alii, ona o le fasiga ona o le fasiga o lona uso la’ititi, ua manatu le faamasinoga o le a le toe i ai se isi faasalaga faafalepuipui e tuuina atu ia te ia, ae ua lava le umi lea sa loka ai o iai le toese ao faagasolo lana mataupu e avea ma ona faasalaga.
O le alii o Siamupeni Lefaoseu lea na uluai tuuaia e le malo i le moliaga mamafa o le faaoolima i le tulaga muamua, ua tausalaina nei i le moliaga feololo ane ai o le faaoolima i le tulaga lua, i lalo o se maliliega sa ia sainia ma le malo ma talia e le faamasinoga.
Ao lei tuuina mai le faasalaga a le faamasinoga maualuga i le vaiaso na tea nei faasaga ia Lefaoseu, na maua le avanoa e faafofoga ai le faamasinoga i faafinauga a loia, o le faatoesega a le alii ua molia, atoa ai ma le molimau a le alii na aafia.
I nei faamatalaga uma na tuuina atu i le faamasinoga, na taua ai e le alii faamasino sili ia Michael Kruse le faamalieina o le faamasinoga i tulaga uma na uia e le ua molia ma lona aiga, e pei ona molimauina e le faamasinoga.
O nisi o ia tulaga e aofia ai le ifoga na tapena e le aiga o Lefaoseu, o le faaleleia a aiga e lua, o le latou totogiina lea o le pili o le falemai mo le alii na aafia, aemaise ai le faasalaga a le nuu sa faia lea foi ua maea ona faatinoina.
Saunoa Kruse, o se tasi o itu taua ua maitauina e le faamasinoga i lenei mataupu, o le tutu faatasi lea o aiga i le faaiuga o le faalavelave na tulai mai, ma o se ata manino lea e ta’u atu ai i le faamasinoga le lava tapena o le ua molia ma lona aiga mo lenei mataupu.
Na fa’afofoga foi le fa’amasinoga i le molimau a le ali’i na a’afia, lea na ia fa’ailoa ai i le fa’amasinoga le mae’a lea ona toe teuteu o le fa’alavelave na tula’i mai, ma ua ia fa’amagalo fo’i i le alii o Siamupeni e tusa ai o se feeseeseaiga na tula’i mai i lo la va.
I le mae’a ai la ona iloiloina e le fa’amasinoga o fa’afinauga uma e uiga i lenei mataupu, na faia ai loa le faaiuga, o le a fa’anofova’ava’aia o ia mo le 3 tausaga, ae ua lava le umi lea ua maea ona ia tulina i le toese e fai ma ona fa’asalaga i lenei mataupu.
O nisi o tu’utu’uga o le fa’anofova’ava’aia a le alii ua molia e aofia ai le faasa lea ona ia toe soli se tulafono, a ia auai i ni a’oa’oga fa’a faufautua e fesoasoani ai i le tulaga o le ita, ua poloaina foi o ia ina ia asiasi i le Ofisa Faanofovaavaai i masina taitasi, mo le mataituina o lana faanofovaavaaia.
(English version of this story appear in “Court Report” in today’s issue.)
ARTHUR ‘AFA’ BLAKE
O le aso 15 Iuni lea ua faatulaga e lau ai le faasalaga a le alii o Arthur ‘Afa’ Blake i luma o le faamasinoga maualuga, ina ua faamaonia e le faamasinoga le moliaga o le faaoolima i le tulaga lua faasaga ia te ia, i lalo o se maliliega na sainia e le ua molia ma le malo, lea foi na talia e le faamasinoga i le taeao ananafi.
I le tali ioe ai o le alii o Blake i le moliaga muamua lea ua toe teuteu e le malo, sa ia tautino ai e faapea, i se taimi o le aso 25 Tesema 2010, sa ia taumafai ai e faaoo ni manu’a i le alii o Keti Lisala, e ala i lona tuliina o ia i se agaese ma le faamoemoe na te taina ai o ia.
Ina ua talia e le faamasinoga le tali ioe a Blake, na solofua ai loa isi moliaga e lua sa totoe ai, lea e aofia ai le taumafai e fasioti se tagata ma le faatupu vevesi i nofoaga faitele.
O le faalavelave na tupu na alia’e mai i le taimi ao faia se taaloga volipolo o le kerisimasi, ae faafuasei ona agai atu Blake ma se agaese ma tuli ai le alii na aafia.
Ua malilie loia o le a faatali le tuuina atu o ni a laua faafinauga sei maea ona la faitau i le ripoti a le Ofisa Faanofovaavaaia, peitai ua malamalama Blake, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena.
Ua ia iloa foi, e le mafai ona toe suia lana tali ioe ua tuuina atu i le faamasinoga pe afai e tuuina mai se faasalaga a le faamasinoga ae le tusa ai ma lona manao.
O loo taofia pea Blake i le toese e faatali ai le aso lea ua faatulaga e lau ai lona faasalaga.
(English version of this story appear in “Court Report” in today’s issue.)


text:
Mataupu 4
O le ala na avea ai Satani ma tiapolo—Ua faaosooso e ia Eva—Ua pauu Atamu ma Eva, ma ua oo mai le oti i le lalolagi.
1 Ma o Aʼu, o le Alii le Atua, na fai atu ia Mose, ua faapea atu: O aSatani lena, o lē na e faatonu i le suafa o laʼu Toatasi na Fanaua, o ia lava lea sa i ai mai le eamataga, ma sa sau o ia i oʼu luma, ma fai mai—Faauta, o aʼu lenei, auina atu aʼu, o le a avea aʼu mo ou atalii, ma o le a ou laveaiina tagata uma, ina ia leai se agaga e toatasi e se ese, ma e moni lava o le a iou faia lena mea; o le mea lea, ia tuu mai ia te aʼu lou mamalu.
2 Ae, faauta, o loʼu aAtalii Pele, o lē o laʼu Pele ma laʼu eFilifilia mai le amataga, na fai mai ia te aʼu—Le iTamā e, ia faia lou ofinagalo, ma e a oe pea le umamalu e faavavau.
3 O le mea lea, ona sa afouvale Satani ia te aʼu, ma saili e faaumatia le efaitalia a le tagata, lea na tuu atu e Aʼu, o le Alii le Atua ia te ia, ma le tasi foi, ia Ou avatu ia te ia loʼu lava mana; i le mana o laʼu Toatasi na Fanaua, na Ou faia ai ia ilafoina o ia i lalo;
4 Ma sa avea o ia ma Satani, ioe, o le tiapolo lava lea, o le tamā o apepelo uma, e faasese ma faatauaso tagata, ma taitai faatagataotaua i latou i lona loto, le toatele lava lea o i latou o e e lē faalogo mai i loʼu leo.
5 Ma o lenei sa sili atu le aatamai o le gata nai lo soo se isi o manu vaefa uma o le fanua ia na faia e Aʼu, o le Alii le Atua.
6 Ma sa tuu e Satani i le loto o le gata, (ona e toatele na ia taitai ese ia mulimuli atu ia te ia,) ma sa saili foi o ia e faasese aEva, aua sa lē iloa e ia le mafaufau o le Atua, o le mea lea na saili ai o ia e faaumatia le lalolagi.
7 Ma sa fai atu o ia i le fafine: Ioe, na fetalai mai ea le Atua—Aua lua te aai i laau uma o le afaatoaga? (Ma sa tautala mai o ia i le gutu o le gata.)
8 Ma sa fai atu le fafine i le gata: E mafai ona ma aai i fua o laau uma o le faatoaga;
9 Ae o le fua o le laau lena ua e vaai atu i ai o i le totonugalemu o le faatoaga, na fetalai mai le Atua—Aua e te lua aai ai, pe e te lua paʼi atu i ai, neʼi oti ai oulua.
10 Ma sa fai atu le gata i le fafine: Lua te lē oti lava;
11 Aua ua iloa e le Atua o le aso lua te aai ai, ona pupula ai lea o oulua amata, ma o le a avea ai oulua e pei o atua, e eiloa le lelei ma le leaga.
12 Ma ina ua vaai atu le fafine ua lelei le laau mo meaai, ma ua matagofie i le vaai, ma o se laau ua amanaomia e faapoto ai o ia, sa ave e ia lona fua, ma eʼai, ma sa avatu foi e ia i lana tane faatasi ma ia, ma sa ai ai foi o ia.
13 Ma sa pupula mata o i laua uma, ma sa la iloa sa laua alē lavalavā. Ma sa la suʼi faatasi lau o le mati ma fai ni ufiufi mo i laua lava.
14 Ma sa la faalogoina le siufofoga o le Alii le Atua, aʼo la asavalivali i le faatoaga, i le mālū o le aso; ma sa o atu Atamu ma lana ava e faalalafi i laua lava mai luma o le Alii le Atua i totonu o laau o le faatoaga.
15 Ma o Aʼu, o le Alii le Atua, na valaau atu ia Atamu, ma fai atu ia te ia: O fea ua e aalu i ai?
16 Ma sa tali mai o ia: Sa ou faalogoina lou siufofoga i le faatoaga, ma sa ou fefe, aua sa ou vaai ua ou le lavalavā, ma sa ou lafi ai.
17 Ma o Aʼu, o le Alii le Atua, na fai atu ia Atamu: O ai na fai atu ia te oe ua e lē lavalavā? Ua e ʼai i le laau na Ou poloaiina ai oe e aua e te ʼai ai, afai e te ʼai ai o le a e aoti lava?
18 Ma sa fai mai le tane: O le fafine na e aumai ia te aʼu, ma poloaiina ia mau faatasi ma aʼu, na ia aumai ia te aʼu le fua o le laau ma na ou ʼai ai.
19 Ma o Aʼu, o le Alii le Atua, na fai atu i le fafine: O le a lenei mea ua e faia? Ma sa fai mai le fafine: Na afaasese aʼu e le gata, ma na ou ʼai ai.
20 Ma o Aʼu, o le Alii le Atua, na fai atu i le gata: Ona ua e faia lenei mea o le a sili ona afetuuina oe i lo manu faatoaga uma, ma manu vaefa uma o le fanua; o lou manava o le a e sosolo ai, ma o le efuefu o le a e ʼai i aso uma o lou ola;
21 Ma o le a Ou tuu le feitagai i le va o oe ma le fafine, i le va o lau fanau ma lana fanau; ma o le a ia faamanuʼa lou ulu, ma o le a e faamanuʼa lona mulivae.
22 I le fafine, sa Aʼu fai atu i ai, o le Alii le Atua: O le a Ou matuā faateleina lou tiga ma lou maʼitaga O le a e fanau mai fanau ma le atiga, ma o lou manao o le a uaʼi atu i lau tane, ma o le a pule o ia i ou luga.
23 Ma ia Atamu, o Aʼu, o le Alii le Atua, na fai atu i ai: Ona sa e faalogo i le leo o lau ava, ma ʼai i le fua o le laau na Ou poloaiina oe, e faapea—Aua e te ʼai ai, o le a fetuuina le eleele ona o oe; o le tiga o le a e ʼai mai ai i aso uma o lou ola.
24 O laau tuitui foi, ma laau talatala o le a ia aumai ia te oe, ma o le a e ʼai laau afu o le fanua.
25 O le a e ʼai ai au meaai aafu o ou mata, seia e toe foi i le eleele—aua o le a e oti lava—ona o le eleele na aumai ai oe: o le eefuefu oe, ma o le a e toe foi lava i le efuefu.
26 Ma sa faaigoa e Atamu lana ava o Eva, aua o ia o le tinā o tagata ola uma; ona sa faapea ona faaigoa e Aʼu, o le Alii le Atua, le uluai fafine o fafine uma, e atoatele.
27 Ma sa faia e Aʼu, o le Alii le Atua, ofu paʼu manu, mo Atamu ma lana ava foi, ma afaaofu ai i laua.
28 Ma o Aʼu, o le Alii le Atua, na fai atu i laʼu Toatasi na Fanaua: Faauta, ua avea le atagata e pei o se tasi o i tatou e eiloa le lelei ma le leaga; ma o lenei neʼi tuu atu lona lima ma iʼai foi i le olaau o le ola, ma ʼai ma ola ai e faavavau,
29 O lea, o Aʼu, o le Alii le Atua, o le a auina ese atu o ia mai le Faatoaga o aEtena, e galueaiina le eleele na aumai ai o ia;
30 Auā e pei ona ola Aʼu, o le Alii le Atua, ua faapea foi ona lē mafai ona foi aunoa mai aʼu aʼupu, ona e pei ona o atu i latou mai loʼu gutu o le a faapea lava ona faataunuuina i latou.
31 O lea na Ou tuli ese ai i fafo le tagata, ma sa Ou tuu i le itu i sasaʼe o le Faatoaga o Etena, akerupi ma se pelu afi mumu, sa feliuliuai i itu uma e leoleo le ala o le laau o le ola.
32 (Ma o upu nei na Ou tautala atu ai i laʼu auauna o Mose, ma ua moni i latou e pei lava ona Ou loto i ai; ma ua Ou tautala atu i latou ia te oe. Vaai ia e lē faaalia atu i latou i se tagata, vagana ia i latou o e e talitonu. Amene.)


text:
Fofoga Fetalai Fou - Malo Ausetalia
Ua filifilia nei le ali’i o Peter Slipper e 'avea ma Fofoga Fetalai fou o le Maota Maulalo o le Fono faitulafono a le Malo o Ausetalia, ma ua fa’aalia mai ai, ua fa’ateleina atili ai le malosi o le vaega fa’a Upufai a le Leipa i totonu o le faigamalo lea.
Na fa’atuina mai e le susuga Daryl Melham o le vaega lava a le Leipa le ali’i o Slipper ina ua fa’amavae mai le ali’i sa 'avea ma Fofoga Fetalai o le Maota, Harry Jenkins. Na mua’i fa’atuina mai e le itu agai isi sui e to’a 9 a’o le i o’o ane ia Slipper ina ia filifilia mo lea tofiga, ae sa te’ena uma e i latou na fa’atu muamua lea tofiga.
O se fa’amatalaga a se tasi iloga o le vaega fa’a'upufai a le Itu Agai - Christopher Pyne na ia fa’ailoa ai lona le fiafia i le mea ua tula’i mai le vaega fa’a'upufai a le Leipa, e fa’apei ai o se mea malie lo latou te’ena mai o le tofiga maualuga o le Maota o Sui fa’apea.
“E foliga mai o se mea malie i le vaega a le Leipa lo latou te’ena o le tofia atu e filifili mo le tofi Fofoga Fetalai.” O le taimi la lenei, ua fa’amalosia nei le alu ‘ese mai o le susuga Slipper mai lana vaega a le Koalisi, ae fa’atasi atu i le Leipa ona o lea e sili mamao tagata o le Leipa i totonu o le faigamalo o lo o tula’i mai a le Malo o Ausetalia.
O le filifilia o le ali’i o Peter Slipper e 'avea ai ma Fofoga fetalai, sa le faigofie mai, aua sa i ai ni isi o lana lava vaega fa’a'upufai sa le fiafia ia te ia, o ni isi e afua mai lava i le tausaga 1987, a’o ia sapaia le ali’i palemia o lena vaitau Sir John Bjekells Petersen ma faia le kemupeni a le Feterale.
E tusa ai ma le fa’amavae o Jenkins mai le tofiga Fofoga fetalai, ma ua filifilia ai nei Slipper, ua ia fa’apea ai, “E sili atu ona tele lo’u avanoa ou te tautala ai i le aiaiga o tulafono ma ni isi lava mata'upu aoga i le Palemene, nai lo le 'avea o a’u ma Fofoga Fetalai, e matua leai lava so’u sao e faia i lena itu pe 'afai ou te Fofoga Fetalai pea.”
I le taimi nei ua matele ina to’atele le vaega a le Leipa i le palemene, ua tatau ai ona ou se’ei sa’o e fa’aalia o’u manatu e aoga i le aiaiga o tulafono e fa’atautaia ai le malo o Ausetalia, o so’u aoga tele lea i le malo ma ona tagata lautele, na i lo le 'avea o a’u ma fofoga fetalai, ae le mafai ai ona fa’aalia o’u manatu ma tuli ai se ‘ai mo tagata lautele.


text:
Loka i le 5 tausaga i le gaoi
O le alii e 19 tausaga lea na o latou osofaia ma nisi le faleoloa o le SamoaOne.com i Tafuna, ua fa’asala e le Fa’amasinoga Maualuga i le to’ese i Tafuna mo le umi e 5 tausaga, o se tasi lea o tuutuuga o lana faanofovaavaaia e 15 tausaga.
E ui e tusa ma le $10,000 le tau aofai o meatotino sa gaoia i lenei osofaiga, peitai e lei poloaina e le faamasinoga le toe totogiina atu lea e le alii o Fotu Aokusitino i le kamupani na aafia, ae ua fautuaina e le faamasinoga le malo, o loo i ai le avanoa e mafai ai ona faila e le kamupani na aafia sana tagi i le Faamasinoga faasaga i le ua molia, mo le toe totogiina atu lea o meatotino uma sa faaleagaina ma gaoia.
Ao lei tuuina mai le fa’asalaga a le fa’amasinoga fa’asaga ia Aokusitino, na saunoa le alii fa’amasino sili ia Michael Kruse, mai tausaga e tele talu ona avea o ia ma faamasino, o se tasi lenei o mata’upu ua ia maitauina le tula’i so’o mai, o le a’afia o nisi o pisinisi i gaioiga fa’asolitulafono ma fa’aletonu ai le tamaoaiga o ia pisinisi, e pei o le fa’alavelave lea ua ta’usalaina ai Aokusitino.
O se pisinisi na mafai ona fa’ailoa mai e Kruse sa a’afia i faiga faasolitulafono nei e aofia ai le Swiss Jewelry, lea sa ola ma manuia taumafaiga peitai ua afaina le itu tau tupe ona o faiga nei.
Saunoa Kruse, o ituaiga amioga nei, e le gata ua a’afia ai le tulaga ola lelei o pisinisi, ae ua a’afia ai ma le tamaoaiga o le atunu’u ma aiga, ina ua pe le pisinisi ma le toe maua ai galuega sa galulue ai tagata e fesoasoani ai i le tausiga o latou aiga.
Na talosaga le ua molia i le faamasinoga mo se isi avanoa mo ia, ina ua maea ona ia faatoese e tusa ai o le solitulafono sa ia faia. Na taua e Aokusitino, e le o se taimi muamua lenei ua tulai ai i luma o le faamasinoga ona o solitulafono tau i le talepe fale ma le gaoi.
Sa ia faatoese foi i ona matua e tusa ai i lona le usitai ma lona le faalogo, lea ua mafua ai ona saisaitia lona olaga i le toese.
Na talosaga le loia a Aokusitino o Leslie Cardin i le fa’amasinoga ina ia fa’anofova’ava’aia le ua molia, ma ia tu’uina atu i ai nisi o polokalama e fesoasoani ai i lona olaga. Na taua e Cardin i le fa’amasinoga, e ui o lea ua ta’utino le ua molia e le o se taimi muamua lea ua tulai ai i luma o le faamasinoga ona o solitulafono faapea, peitai e i ai lona talitonuga e manaomia lava se fesoasoani mo ia.
E ui e lei tetee le loia a le malo e faanofovaavaaia le ua molia, peitai sa ia finauina se faasalaga faafalepuipui e tuuina atu ia te ia.
Na taua e le tamaitai loia o Mitzie Folau i le faamasinoga, e le o se taimi muamua lenei ua tausala ai le ua molia i ituaiga solitulafono nei.
Na fesili Kruse ia Folau pe o le a le taimi mulimuli na asiasi ai i le toese i Tafuna, na tali Folau pe a ma le lua masina talu ai, ae na saunoa Kruse, o vaiaso uma lava e asiasi ai le Ofisa Faanofovaavaaia i le toese i Tafuna, ma o iina lea o loo maua mai ai e le faamasinoga nisi o faamatalaga e faatatau i le toese, ma faafitauli o loo tulai mai ai, e le gata i le toatele o pagota o loo taofia ai, ae foliga mai foi o le faatele ma le umi e taofia ai se tagata i totonu, o le faateteleina foi lena o le leaga o lona olaga.
O Aokusitino na uluai tuuaia e le malo i moliaga o le talepe fale i le tulaga muamau, gaoi atoa ai ma lona taliaina o ni oloa sa ave faagaoi, ae i lalo o le maliliega sa ia sainia ma le malo lea foi na talia e le faamasinoga, sa ia tali ioe ai i le moliaga o le talepe fale, ae solofua isi moliaga e lua o loo totoe ai.
I faamaumauga a le faamasinoga, o loo taua ai le faatonu e Aokusitino o ni alii laiti se toatolu latou te talepe ma osofai le faleoloa na aafia, lea na ia aveina ai loa nisi o oloa sa gaoia mai i lenei osofaiga.
E 15 tausaga na manatu le faamasinoga e faasala ai le ua molia i le toese, peitai ua faamalumalu lona tuliina o lea faasalaga, ae o le a faanofovaavaaia ai o ia mo le umi lea i lalo o poloaiga a le faamasinoga.
O nisi o poloaiga e aofia ai lona tuliina o tausaga e 5 i le toese, faasa ona ia toe tagofia le ava malosi poo ni fualaau faasaina, faasa foi ona ia toe soliina se isi tulafono a le malo.


text:
Fuafua Ofisa Paka ma Malae Taalo
Ua talia e le Faatonusili o le Ofisa o Paka ma Malaetaalo se talosaga a le Senatoa ma le Faipule o Fagatogo, ina ia saili se auala e taofi ai le toe paka o taavale i luga o le malae i Fagatogo, le malae o le Faautugatagi a Tutuila ma Manu’a, ma le faaleagaina ai o le mutia toe tele ai le palapala.
O se tusi na tuuina atu e le afioga i le alii faipule ia Maugaoalii Leapai Tusipa Anoa’i ma le afioga i le alii Senatoa ia Faagata Mano Jr i le Faatonusili ia Maeataanoa Pili Gaoteote, na mafua ai ona faalauiloa e le alii faatonu sana fuafuaga e taofia ai le toe paka o taavale i luga o le malae.
I se vaega o le tusi a taitai o Fagatogo sa la taua ai e faapea, o le malae i Fagatogo, o lo o fai ma taunuuga o tagata i le taulaga, e tatau ona matagofie le malae i taimi uma ina ia manaia i le maimoa, peitai o ni isi o taimi e pe ai le mutia o le malae ona ua fai ma vaega e paka ai taavale.
Fai mai taitai o le afioaga, o isi taimi pe a paka taavale i luga o le malae ae leaga le tau ma malolosi timuga, e le gata e palapala le malae ae o le a faaleagaina ai foi taavale ma luga o le alatele i le palapala.
“Faamolemole, aua nei toe paka ni taavale i luga o le malae i Fagatogo, o le malae taua o le atunuu e tatau ona tatou naunau uma e puipui ma faaleleia,” o se vaega lea o le tusi a le senatoa ma faipule a Fagatogo i le pule o le Ofisa o Paka ma Malaetaalo.
Na faaiu le tusi a Maugaoalii ma Faagata i lo la faailoa faapea, na pau le auala e mafai ona taofi ai le toe paka o taavale i luga o le malae, o le toso o se pa filifili e poloka ai taavale mai le ulufale atu i totonu.
E le o se taimi muamua lea ua faasea ai le afioaga o Fagatogo i le tele o tagata o lo o paka a latou taavale i luga o le malae, e le gata i taavale a le Ofisa o Leoleo, ae faapea foi i taavale a le Ofisa o le Puipuiga o le Saogalemu Lotoifale, atoa ai ma tagata e aga’i atu i le faletupe o le ANZ Amerika Samoa Bank.
E lei atoa se vaiaso talu ona taunuu le tusi a Maugaoalii ma Faagata ia Maeataanoa, ae tali mai le alii faatonu ma faailoa i ai lana fuafuaga ua maea ona faataoto e foia ai le faafitauli.
I le tusi a Maeataanoa sa ia taua ai e faapea, ua maea ona faia se suesuega a lona ofisa e faatatau i le malae, ma ua i ai le faaiuga o le a li’o atoa le malae i pou u’a maea ta’i 3 futu le maualuluga, ona toso ai lea o le filifili, ina ia aua ai ne’i toe ulufale se taavale i totonu ma paka i luga o le mutia.
Na taua e le alii faatonu e faapea, o le a faailoa lava vaega e fau ai faitotoa mo le ulufale i totonu atoa ai ma le ulufale, e le gata i lea, o le a i ai foi le fuafuaga mo le toe faaolaina o moli o lo o siomia ai le malae, lea ua silia i le 10 tausaga e le’i toe ola lava.
Ina ua fesiligia e faipule Maeataanoa i le vaiaso na tea nei sa ia taua ai e faapea, ua maea ona faia sa laua fesootaiga ma le Komesina o Leoleo e faatatau i lenei mataupu, ma e foliga mai o le isi lea Ofisa o lo o tele a latou taavale o lo o paka i luga o le mutia.
Na taua foi e Maeataanoa e faapea, e le gata i le malae i Fagatogo ae o isi paka faasao uma a le malo o lo o i lalo o le vaavaaiga a lona ofisa, o le a aofia uma ai i le fuafuaga lenei, ina ia mautinoa e le toe soona solia e taavale ma le faaleagaina o le mutia.
Na fesili Maugaoalii ia Maeataanoa pe leai se malosi e mafai ona tuu atu i lona ofisa e faasala ai taavale e paka i luga o le mutia, ae na tali le faatonu e faapea, sa la fesootai ma le alii Komesina o Leoleo ia William Haleck e uiga i le mataupu lea, ma e le’i finagalo i ai le alii Komesina.
Na taua e ni isi o faipule e faapea, o se tasi o itu e lagona ai le faanoanoa, e tiga lava ona vaai atu tagata o lo o i ai le faasilasilaga e faasa ai ona paka taavale i luga o le mutia, ae le mafai lava le atunuu i le le usitai ma le le tausisia o faasilasilaga nei.
Ua i ai le fuafuaga o le a tuu atu i luma o le fono le ata faataoto mo le tau atoa o mea e manaomia e faatino ai le galuega, ma ua talosagaina e le alii faatonu afioga i faipule ina ia alolofa ane i le talosaga a lona ofisa, ina ia pasia ma maua se tupe e faatino ai lea faamoemoe.


text:
Alofa: Fa'avae ai Aiga— Vaega 145
Ua ‘ata le toeaina ma tilotilo ane i si ona to’alua, e ui ina ua matutua, ae o lo’o iloa pea le mata manaia o Tagiilima. Ua toe ‘ata’ata Lameko ma ona mafaufuaga, “talofa e, i a Tagiilima, pe afai o le a o’o mai le vala’au, o le a le toe iloa ona foliga, ma ona uiga e na o le tau pe ai o lo’u fatu, ma tau oso ai lo’u toto maualuga.” Ua moeiina mata o Lameko ma lulu lona ulu, e le o iloa ane e Tagiilima le maligi ifo o ona loimata.
O Eteuati le fa’alogo gata, ua tula’i mai nei i se tulaga maualuga i lana galuega, o a fo’i ona uiga sa i ai i lona fia Sinilosa, ua amata ona tu’u ‘ese malie, ona o lona manatu, i fautuaga ma tima’iga lelei a ona matua, ae maise o si ona tina, ae fa’asilisili ai i le mafaufau o le tama le tala a lona tina e fai so’o ane i a te ia, “Eteuati, tago lava e fai le mea e vave ai ona e le iloa se mea.” E le galo i a Eteuati le fulafula o ona foliga, ina ua o’o i ai le a’ao malosi o lona tina.
Ua sauni mea uma mo le fa’aipoipoga a Lolesio, ma ua punoua’i nei Lameko ma Tagiilima e fa’amautu mea uma mo le aso fiafia o le la tama ulumatua o Lolesio. O fuafuaga uma, sa taula’i pea le va’ai ma o la loto gatasi, ia lelei mea uma mo le aso fiafia o le la tama. E le i tu’u mamaina fo’i i le aiga o Tagiilima mai tua, le aso fiafia o Lolesio, e pei ona sauni nei i ai. Ua tagolima le aiga i mea uma, ua loto tetele fo’i, ua le toe loto vaivai, e pei ona i ai, i aso a’o soifua mai o latou tua’a. O aso ia e lafo so’o ai e le lo’omatua o Naomi le fa’aupuga e fa’apea, “Se loto tetele, soia tou te loto vaivai.” Ua le toe loto vaivai le aiga i aso nei, ua mautu mea ua, ua maua fo’i le nonofo fealofani ma pulupulu lima fa’atasi, aua fuafuaga lelei ma le mautu mo le aiga.
Ua toe talatalanoa nei le toeaina o Lameko ma le lo’omatua o Tagi ma toe mafaufau i lo la aso fiafia, lea na alo i ai o la aiga i tausaga e tele ua mavae. Na o la toe manatua fa’atasi le tulaga sa i ai, sa lagona le le tagolima, o a lava nai mea na maua, sa fa’atino ai lo la fa’amoemoe.
E ui fo’i ina sa utiuti le fa’asoa, ae sa o la va’aia ma o la molimau fa’atasi le sagisagi fiafia o tagata. Ua toe manatua vave nei e Lameko ma Tagiilima le tulaga sa i ai, o mea nuti uma ia sa fa’atino ai lo la aso fiafia. Ua tali e, ae sa o la lagona fa’atasi i lea taimi tulaga le loto fa’afetai, e ui ina fa’apea o mea nuti, ae sa maua le agaga o le foa’i ma loto malie, foa’i ma le alofa, foa’i ma le le toe mana’o i sona taui. O mea sa foa’i e le tagata i na vaitaimi, ua pau o se mea ua mafai, ona o le lima vaivai, ua talia mai ma le loto fa’afetai. O aso na o le mativa. O aso o le le tagolima. O aso o faigata. Peita’i, e le i tu’u maia ia aso faigata ina ia taofia ai i tatou, e leai, na tu’u mai aso faigata ia o le olaga, ina ia o tatou loto tetele ai, ma ia o tatou malolosi, e tali atu ma le le fa’alogologo tiga.
Ua le toe va’aia ni mea nuti i aso nei, ua na o mea atoatoa lava, o mea atoatoa la ia, lea o le a alo i ai Lameko ma Tagiilima, e fa’atino ai le aso fiafia o Lolesio Lameko Tagimaiala. Ua le toe va’ai ni mea ta’i ‘afa’afa, ua na o mea atoatoa lava lea ua o tatou va’aia i aso nei. Ona lagona ai lea o le loto ma le agaga fa’afetai o le tagata, ona o le tamaoaiga o lo’o fa’asoasoa mai pea e tausi ai le ola i lea aso ma lea aso.


text:
-
Mataupu 1
Ua faatonu e Amorona Mamona e uiga i talafaamaumau paia—Ua amata le taua i le va o sa Nifaē ma sa Lamanā—Ua aveese sa Nifaē e toatolu—Ua manumalo le amioleaga, le le talitonu, tagata iite ma faataulaitu. E tusa o le 321–326 T.A.
-
Mataupu 2
Ua taitai e Mamona autau a sa Nifaē—Ua lofia le laueleele atoa i le toto ma tagata oti—Ua laue ma faanoanoa sa Nifaē i le faanoanoa o e ua tausalaina—Ua mavae atu lo latou aso o le alofa tunoa—Ua maua e Mamona papatusi a Nifae—Ua faia pea taua. E tusa o le 327–350 T.A.
-
Mataupu 3
Ua alaga atu e Mamona le salamo i sa Nifaē—Ua latou maua se manumalo tele ma le mamalu i lo latou lava malosi—Ua musu Mamona e taitai i latou, ma o ana tatalo mo i latou ua aunoa ma le faatuatua—Ua valaauina e le Tusi a Mamona ituaiga e sefululua o Isaraelu ia talitonu i le talalelei. E tusa i le 360–362 T.A.
-
Mataupu 4
Ua faaauau pea taua ma le tele o tagata fasiotia—Ua faasalaina e e ua amioleaga e ua amioleaga—Ua faateleina atili le amioleaga nai lo taimi muamua ia Isaraelu uma—Ua taulagaina fafine ma tamaiti i tupua—Ua amata ona tafi e sa Lamanā sa Nifaē mai o latou luma. E tusa o le 363–375 T.A.
-
Mataupu 5
Ua toe taitaia e Mamona autau a sa Nifaē i taua o le toto ma le tele o tagata oti—O le a oo mai le Tusi a Mamona e faatalitonu Isaraelu uma o Iesu o le Keriso—Ona o lo latou le talitonu o lea o le a faataapeapeina ai sa Lamanā, ma o le a le toe taumafai le Agaga ia te i latou—O le a latou maua le talalelei mai Nuuese i aso e gata ai. E tusa o le 375–384 T.A.
-
Mataupu 6
Ua faapotopoto faatasi sa Nifaē i le laueleele o Kumora mo le taua faaiu—Ua natia e Mamona talafaamaumau paia i le Mauga o Kumora—Ua manumalo sa Lamanā, ma ua faaumatia le malo o sa Nifaē—Ua fasiotia selau o afe i le pelu. E tusa o le 385 T.A.
-
Mataupu 7
Ua valaauina e Mamona sa Lamanā i aso e gata ai ia talitonu ia Keriso, talia lana talalelei, ma faaolaina—O i latou uma o e e talitonu i le Tusi Paia o le a talitonu foi i le Tusi a Mamona. E tusa o le 385 T.A.
-
Mataupu 8
Ua saili e sa Lamanā sa Nifaē ma faaumatia i latou—O le a oo mai le Tusi a Mamona e ala i le mana o le Atua—Ua folafola mai malaia i luga o i latou o e e manavaina le ita ma i e fetauai e faasaga i le galuega a le Alii—O le a oo mai le talafaamaumau a sa Nifaē i se aso o le amioleaga, tu maualalo, ma le liliuese. E tusa o le 400–421 T.A.
-
Mataupu 9
-
Ua valaau atu Moronae i e ua le talitonu ia Keriso ia salamo—Ua ia talai atu se Atua o vavega, o le na te tuuina mai faaaliga ma sasaa mai meaalofa ma faailoga i luga o e e faatuatua—E taofia vavega ona o le le talitonu—E mulimuli atu faailoga ia te i latou o e e talitonu—Ua fautuaina tagata ia popoto ma tausia poloaiga. E tusa o le 401–421 T.A.


text:
SOLA ESE MAI LE FALEPUIPUI ONA O LE FIAAI
APIA, Samoa — Na faaalia e se alii pagota na tulai i luma o le faamasinoga faaitumalo i le aso Gafua ona o le sola ese mai le toese e faapea, na mafua ona ia faia lea tulaga ona o lona fiaai.
O le aso 15 o Mati, 2012 na sola ese mai ai le alii o Faigame Toelau, e 30 tausaga mai Sapunaoa ma Tafaigata, mai le toese i Tafaigata. i lana faatoesega sa faia ina ua tulai i luma o le faamasinoga, na ia faaalia ai e faapea, sa ia lagona le fiaai i le aso na ia sola ese ai mai le toese ma na te’a le 12 i le aoauli e leai lava se meaai.
“Sa ou tuua ai loa le falepuipui i lena aso ona o lou fiaai tele, ma ou alu atu ai i se tasi o ou aiga i Vaitele e sue ai sau meaai ma se tupe, ma lou le iloaina ua ou solia le tulafono,” o le faamatalaga lea a le alii pagota o Faigame ao faia lana faatoesega ia Faamasino Vaepule Vaemoa Vaai. Na faafofoga le faamasinoga i lea aso e faapea, sa logoina leoleo e se tamaitai leoleo e lei faigaluega ina ua ia vaaia Faigame i luma o le fale taavale o le JT’s Taxi Stand i Vaitele i le pe a ma le afa o le ono i le afiafi o lea lava aso.
Sa maua atu o ia e leoleo i lea nofoaga ma faapea ona toe auina atu ai o ia i le falepuipui. E sola ese o ia mai le toese o lo o tuli lona faasalaga i se solitulafono e lei faailoaina i lea aso, ma toe 10 masina o lona faasalaga o lo o totoe. Na faasalaina o ia e Faamasino Vaepule i le faasalaga le faatinoina e 10 masina, ae faanofovaavaaia o ia mo le 10 masina.


text:
Ianuari: O Le Aiga Atua
“Matou te talitonu i le Atua, le Tama Faavavau, ma Lona Alo o Iesu Keriso, ma le Agaga Paia” (Mataupu Faavae o le Faatuatua 1:1).
O otootoga i lenei iunite o le a fesoasoani i alii talavou ia malamalama i le natura moni o sui o le Aiga Atua ma o latou matafaioi taitoatasi i le faataunuuina o le fuafuaga o le faaolataga a le Tama Faalelagi. O lenei malamalama o le a fesoasoani i alii talavou ia iloa atili ai o latou lava faasinomaga paia ma le faamoemoega o le avea ai ma ni atalii o le Atua.
Ina ia faia le Tiute i le Atua o se vaega o le fonotaga faalekorama i le Aso Sa, atonu e te mafaufau e aoao atu le otootoga o le Tiute i le Atua o i lalo i le taimi o lenei iunite.
Otootoga e filifili mai ai i le masina lenei:
Faaaliga i le faiaoga
I le faagasologa o lenei iunite, atonu e te manao e toe faamanatu atu i alii talavou faapea o suafa o le Atua e paia (tagai MF&F 63:61). Uunaia i latou e faaaoga ma le migao ma le faaaloalo nei suafa.
Mutuale
Mafaufau pe mafai faapefea ona e fuafuaina gaoioiga lea e fesootai ma mea o loo aoaoina e le autalavou. O loo maua le saite o gaoioiga a le autalavou e fesoasoani ia te oe. O le tele o gaoioiga faaleaoaoga i nei otootoga e mafai foi ona avea o ni gaoioiga aoga mo Mutuale. Galulue faatasi ma au peresitene o le korama e filifili ma fuafua ni gaoioiga talafeagai e faamautuina ai mea na aoaoina e alii talavou i le Aso Sa.
Tiute i le Atua
E fesootai ia vaega nei mai le tusi o le Tiute i le Atua i lesona o lenei iunite:
“Tatalo ma Suesue i Tusitusiga Paia,” itulau 14–15, 38–39, 62–63


text:
Tala o Faamasinoga
FALEPUIPUI SE ALII MO ASO E IVA
O se alii e 19 tausaga le matua, lea ua ta’usala e le Faamasinoga Faaitumalo, i le moliaga o le inupia ae le’i atoa lona 21 tausaga, ua fa’asalaina mo aso e iva i le toese i Tafuna, o le isi lea tuutuuga o lana faanofovaavaaia e 24 masina le umi.
O lea ua toe faasala Bernard Himphill, ae o lo o nofo va’ava’aia foi o ia mo le 12 masina, i seisi foi solitulafono. O le vaiaso na te’a na fa’a nofovaavaaia ai Himphill i le solitulafono o le faatupu vevesi i nofoaga faitele, peitai na faateia le faamasinoga ina ua toe tula’i lenei alii talavou i le vaiaso nei e tali i isi tuuaiga a le malo.
Na faailoa e le alii faamasino ia Elvis Patea e faapea, toe pau lea o le avanoa ua tuuina atu e le faamasinoga ia te ia, afai ae toe molia mai o ia i se isi solitulafono, o le a toe fa’aopoopo loa leisi ono masina o lo o fa’amalumalu.
TUUAIA GAOI O PUSA MEAAI MAI FALEOLOA E FAIGALUEGA AI
O se tasi o alii e faigaluega i le FLY Inc i Nuuuli, ua tuuaia nei i le moliaga o le gaoi ma le taumafai e talia ni oloa sa ave faagaoi.
O le alii o Joseph Iakopo lea o lo o taofia pea i le toese ina ua le mafai ona ia totogia le $10,000 sa faatulaga e le faamasinoga, ua faamoemoe e toe tulai i luma o le Faamasinoga Maualuga i le masina fou mo lana ulua’i iloiloga.
I faamaumauga a le faamasinoga o lo o taua ai e faapea, o le aso 28 o Iuni na faailoa ai e le pule o le faleoloa lenei mataupu i leoleo, ina ua ia masalomia Iakopo i lona gaoia o oloa mai le faleoloa.
E toatele tagata faigaluega a le faleoloa na fesiligia e leoleo e uiga i lenei mataupu, ma latou taua ai e faapea, o Iakpo e toatasi na gaoia oloa mai totonu o le pusa aisa a le faleoloa, a’o matala le faleoloa.
Na faailoa e le isi molimau i leoleo e faapea, i le 10:30 i po o le aso 27 o Iuni, na faateia ai o ia ina ua alu atu Iakopo i le latou fale, i se taxi, ma fesiligia o ia pe mana’o e faatau ni pusa meaai (short ribs, hamburger patties). Ae ona o le leai o se tupe a le molimau, na ia le faatauina ai se pusa.
Na faailoa e le isi alii faigaluega i leoleo e faapea, na fai atu Iakopo ia te ia, e alu i totonu o le pusa aisa e gaoi mai ni pusa meaai o lo o i ai, peitai sa musu ina ne’i tuli o ia.
Na ta’ua foi e seisi alii faigaluega e nu’u faatasi ma Iakopo, lona maua o se ‘cooler’ i le fale o seisi aiga o le latou nu’u o lo o tumu i meaai na masalomia, na gaoia mai i le faleoloa ma ia fesiligia ai Iakopo pe aisea ua ia gaoia ai meaai mai i le faleoloa, ae tali Iakopo, e le fiafia i le pi’opi’o o le latou pule i le faiga o latou totogi.
Na toe faafoi e Iakopo le ‘cooler’ sa i ai oloa na gaoia, i le faleoloa. Ina ua fesiligia o ia e leoleo, sa ia ioeina ai lona gaoia o pusa meaai.
TETE’E LEMISIO TAETULI I ONA MOLIAGA
Na teena e le alii Lemisio John Taetuli tuuaiga a le malo faasaga ia te ia, ina ua tulai i luma o le Faamasinoga Maualuga i le taeao ananafi, ma ua faatulaga ai loa lana ulua’i iloiloga i le masina fou.
O Taetuli o lo o tuuaia i moliaga e aofia ai le faiaiga faamalosi, faia o uiga mataga i fanau laiti, faia o feusuaiga mataga, tagofia o itutinosa o se teineititi, faapea ai ma le faia o gaioiga e ono lamatia ai le ola o se fanau laititi.
O ia tuuaiga na afua mai i se faalavelave na tulai mai i le 2009 e pei ona taua i faamaumauga a le faamasinoga, ina ua ia faia ni uiga mataga i se teineititi e 12 tausaga i le taimi na tupu ai le faalavelave.
Na faailoa e le teineititi na aafia i leoleo, e faatele ona la faiaiga ma le ua molia, e aofia ai le isi taimi na ia tuuina atu ai le $20 ia te ia ina ua maea ona la faiaiga ma lana upu, e aua ne’i ona ta’uina i se isi le mea o loo tupu.
O lo o taofia pea Taetuli i le toese i Tafuna ina ua le mafai ona ia totogia le $50,000 na faatulaga e tatala ai o ia i tua.


text:
O TAGATA O LO O FIAFIA MA UA I AI LE FILEMU
(3)
Sermon shared by Robert F Collins
February 2012
Summary: This Sermon is in Samoan language People are Happy and have Peace in their lives. WHY?
Series: Samoan Sermons
Scripture: Hebrews 13:1-13:5 (add scripture)
Denomination: Seventh-day Adventist
Audience: General teen
o se filemu i le lalolagi, ua faapena ona aafia ai foi ma aiga i atunuu uma. O le ala lea o le maualuga o fuainumera o aiga malepelepe, o ulugalii tetea, o sauaga, o le mativa, o le soli tulafono, o le pule i le ola, ma e oo mai ai se lagona e i ai ea se filemu.
E tusa ai ma le faauigaina e se tasi lolomi fefiloi o le upu filemu, o loo faapea mai ai o le saoloto lea mai le vevesi, atoa ai ma uiga toamalie. O le filemu toamalie, lea na manaomia e le au soo i le taimi na tulai mai ai le afa, ma na vavao ai e lesu le matagi ma faapea atu “Faalologo ia”. (Mareko 4:39)
E aumaia e Iesu le Filemu
O Iesu o ia lea na te aumaia le filemu i ai tatou. O ia o le “Alii o le Filemu (Isaia 9:6) Peitai e pei lava tagata na soifua i taimi o Iesu o i tatou, e sese lo tatou faauigaina o le upu filemu. E mo tausaga e tele na manatu ai lava tagata Iutaia o le a aumaia e le Mesia le tamaoaiga, le mamalu i lo latou malo e pei ona sa i ai i le taimi o le tupu o Tavita ma Solomona.
I le taimi foi o le fausia o le malumalu lona lua, e ui na iloa e Isaraelu e le tutusa lea ma le malumalu muamua na fausia e Solomona, peitai na latou taofi o le malumalu lea e maua ai e i latou le filemu (Hakai 2:9). Ae ina ua afio mai Iesu latou te le’i talia, ona e le o le feau lea sa latou fia faalogo i ai. Na latou manatu o Iesu e faatoilaloina o latou fili. A o lea o loo ua faapea mai Iesu, “Ia alofa atu i le ua ita mai ma fai oe ma ona fili….” (Mataio 5:44) E le gata i lea ua a’oa’o mai foi Iesu, “O le fia sili ia avea ma auauna….” (Marko 9:35)
O le olaga fanaufouina
I le taofi o tagata ia faaputu le tamaoaiga a e ua faapea mai Iesu, “Ia outou faatau atu i a outou mea, tou te avatu ai e fai ma mea alofa.” (Luka 12:33)
Na silafia lelei lava e Iesu o loo ofoina mai e le lalolagi le filemu faa’ole’ole, o le faamoemoe faafoliga, e faavae i luga o le manatu faapito, i luga o mea ua maua, ma le siosiomaga o mea tutupu. Na ia silafia e folafola mai e le lalolagi le filemu, a e oo mai le fano faafuasei (1 Tesalonia 5:3)
O le filemu o loo ofoina mai e Keriso e le faapea o le a leai ni faafitauli poo ni faigata e tutupu mai. A e ua ia folafola mai lona faatasi mai i taimi o faafitauli ma faigata. “Ou te tuuina atu ia te outou le manumalo (filemu); o lo’u manuia (filemu) ou te avatu ai ia te outou; ou te le avatu ia te outou faapei ona avatu e le lalolagi. Aua le atuatuvale o outou loto, aua foi tou te matatau.” O le agaga o lenei fetalaiga e faatasi ma lotolotoi le Atua i taimi o faafitauli o ona tagata. O le filemu lena, e maua e le tagata faatuatua.
O le upu filemu e faaaoga soo e lesu. Na ia vavao ma faafilemu afa, na ia faatoamalie tagata mama’i, na ia faamagalo ma aveese le lagona nofosala o le tagata agasala, na ia tutuli temoni ma ia folafola atu i tagata ina ia latou maua le filemu.
O Tagata o loo Vivii i le Atua
Sa i ai se tagata na pipili mo le 40 tausaga. O lana masani o le nofo i luma o le malumalu. Ina ua o atu Peteru ma Ioane e tatalo
E tusa ai ma le faauigaina e se tasi lolomi fefiloi o le upu filemu, o loo faapea mai ai o le saoloto lea mai le vevesi, atoa ai ma uiga toamalie. O le filemu toamalie, lea na manaomia e le au soo i le taimi na tulai mai ai le afa, ma na vavao ai e lesu le matagi ma faapea atu “Faalologo ia”. (Mareko 4:39)
E aumaia e Iesu le Filemu
O Iesu o ia lea na te aumaia le filemu i ai tatou. O ia o le “Alii o le Filemu (Isaia 9:6) Peitai e pei lava tagata na soifua i taimi o Iesu o i tatou, e sese lo tatou faauigaina o le upu filemu. E mo tausaga e tele na manatu ai lava tagata Iutaia o le a aumaia e le Mesia le tamaoaiga, le mamalu i lo latou malo e pei ona sa i ai i le taimi o le tupu o Tavita ma Solomona.
I le taimi foi o le fausia o le malumalu lona lua, e ui na iloa e Isaraelu e le tutusa lea ma le malumalu muamua na fausia e Solomona, peitai na latou taofi o le malumalu lea e maua ai e i latou le filemu (Hakai 2:9). Ae ina ua afio mai Iesu latou te le’i talia, ona e le o le feau lea sa latou fia faalogo i ai. Na latou manatu o Iesu e faatoilaloina o latou fili. A o lea o loo ua faapea mai Iesu, “Ia alofa atu i le ua ita mai ma fai oe ma ona fili….” (Mataio 5:44) E le gata i lea ua a’oa’o mai foi Iesu, “O le fia sili ia avea ma auauna….” (Marko 9:35)
O le olaga fanaufouina
I le taofi o tagata ia faaputu le tamaoaiga a e ua faapea mai Iesu, “Ia outou faatau atu i a outou mea, tou te avatu ai e fai ma mea alofa.” (Luka 12:33)
Na silafia lelei lava e Iesu o loo ofoina mai e le lalolagi le filemu faa’ole’ole, o le faamoemoe faafoliga, e faavae i luga o le manatu faapito, i luga o mea ua maua, ma le siosiomaga o mea tutupu. Na ia silafia e folafola mai e le lalolagi le filemu, a e oo mai le fano faafuasei (1 Tesalonia 5:3)
O le filemu o loo ofoina mai e Keriso e le faapea o le a leai ni faafitauli poo ni faigata e tutupu mai. A e ua ia folafola mai lona faatasi mai i taimi o faafitauli ma faigata. “Ou te tuuina atu ia te outou le manumalo (filemu); o lo’u manuia (filemu) ou te avatu ai ia te outou; ou te le avatu ia te outou faapei ona avatu e le lalolagi. Aua le atuatuvale o outou loto, aua foi tou te matatau.” O le agaga o lenei fetalaiga e faatasi ma lotolotoi le Atua i taimi o faafitauli o ona tagata. O le filemu lena, e maua e le tagata faatuatua.
O le upu filemu e faaaoga soo e lesu. Na ia vavao ma faafilemu afa, na ia faatoamalie tagata mama’i, na ia faamagalo ma aveese le lagona nofosala o le tagata agasala, na ia tutuli temoni ma ia folafola atu i tagata ina ia latou maua le filemu.
O Tagata o loo Vivii i le Atua
Sa i ai se tagata na pipili mo le 40 tausaga. O lana masani o le nofo i luma o le malumalu. Ina ua o atu Peteru ma Ioane e tatalo


text:
Mataupu 53
Ua faaaoga pagotā sa Lamanā e tuiolo le aai o Nuumau—O faatuiesega i totonu o sa Nifaē ua oo ai manumalo ia sa Lamanā—Ua taitai Helamana i atalii talavou e lua afe o le nuu o Amona. E tusa o le 64–63 T.L.M.
1 Ma sa oo ina latou tuu ni leoleo i luga o pagota sa Lamanā, ma faamalosi i latou e o atu ma tanu o latou tagata oti, ioe, ma tagata oti foi o sa Nifaē o e na fasiotia; ma sa tuu e Moronae tagata i luga o i latou e leoleo i latou ao latou faia a latou galuega.
2 Ma sa alu atu Moronae faatasi ma Liae i le aai o Moleka, ma pulea le aai ma tuu atu ia Liae. O lenei faauta, o Liae lenei o se tagata lea sa faatasi ma Moronae i le vaega tele o ana taua; ma o ia o se tagata e apei lava o Moronae, ma sa laua taufai olioli i le saogalemu o le tasi; ioe, sa taufai pele uma ia i laua le tasi, ma pele foi i tagata uma o Nifae.
3 Ma sa oo ina ua uma ona tanu e sa Lamanā o latou tagata oti ma tagata oti foi o sa Nifaē, sa toe faasavavali atu i latou i le laueleele o Nuumau; ma sa faatonu i latou e Teanekuma, e ala i ni faatonuga a Moronae, ia amata ona latou galulue i le eliga o se utu faataamilo i le laueleele, po o le aai, o Nuumau.
4 Ma sa ia faatonu e tatau ona latou fausia se apa laau tetele i luga o le itu i totonu o le utu; ma sa latou lafo ae i luga palapala mai le utu e tatao i le pa laau tetele; ma sa faapea ona latou faatonu sa Lamanā e galulue seia oo ina latou siomia le aai o Nuumau faataamilo i se pa malosi o laau ma le eleele, i se maualuga tele lava.
5 Ma sa avea lenei aai ma olo malosi tele talu mai lena taimi; ma o le aai lenei sa latou leoleoina ai pagota sa Lamanā; ioe, i totonu lava o se pa sa latou faatonu i latou e fausia i o latou lava lima. O lenei sa faamalosia Moronae e faatonu ia faafaigaluega sa Lamanā, ona sa faigofie ona leoleo o i latou ao latou galulue; ona sa ia manaomia ana autau uma pe a tatau ona ia faia se osofaiga i luga o sa Lamanā.
6 Ma sa oo ina faapea ona maua e Moronae se manumalo i luga o se tasi o autau silisili a sa Lamanā, ma ia maua le aai o Moleka, o se tasi lea o olo sili ona malosi o sa Lamanā i le laueleele o Nifae; ma sa faapea foi ona ia fausia se olo malosi e taofi ai ana pagota.
7 Ma sa oo ina sa ia le toe taumafai e fai se taua ma sa Lamanā i le tausaga lena; ae sa ia faafaigaluega ana tagata i le sauniuni mo taua, ioe, ma le faia o olo e leoleo faasaga ia sa Lamanā, ioe, ma le laveaiina foi o o latou fafine ma a latou fanau mai le oge ma le puapuaga, ma le mauaina o meaai mo a latou autau.
8 Ma o lenei sa oo ina maua e autau a sa Lamanā sa i le sami i sisifo, i saute, ao lei i ai Moronae ona o se mea faalilolilo sa i ai i totonu o sa Nifaē, lea na mafua mai ai faatuiesega i totonu o i latou, ona manumalo ai lea o au a sa Lamanā i sa Nifaē, ioe, sa oo ina latou maua ai se aofai o o latou aai i le vaega lena o le laueleele.
9 Ma sa faapea, ona o le amioletonu sa i totonu o i latou lava, ioe, ona o faatuiesega ma mea faalilolilo sa i totonu o i latou lava, na tuu ai i latou i ni tulaga sili ona tuga.
10 Ma o lenei faauta, ua ia te au ni mea teisi ou te fai atu ai e uiga i le anuu o Amona, o e, i le amataga, o ni sa Lamanā; ae ona o Amona ma ona uso, pe ona o le mana ma le afioga a le Atua, sa efaaliliuina i latou i le Alii; ma sa aumai i latou i lalo i le laueleele o Saraʼemila, ma talu mai le taimi lena o puipuia pea e sa Nifaē.
11 Ma ona o la latou tautoga, o lea na taofia ai i latou mai i le fetagofi i auupega o taua e faasaga i o latou uso; ona sa latou faia se tautoga o le a latou ale toe faamasaaina se toto; ma semanu ua fano i latou ona o la latou tautoga; ioe, po ua latou tuu atu i latou lava ia pauu atu i lima o o latou uso, pe a na leai le mutimutivale ma le alofa tele lea sa ia Amona ma ona uso mo i latou.
12 Ma ona o lenei pogai na aumai ai i latou i lalo i le laueleele o Saraʼemila; ma ua faapea ona apuipuia ai o i latou e sa Nifaē mai i le taimi lena.
13 Peitai sa oo ina ua latou vaai atu i le tulaga faigata, ma le tele o puapuaga ma faigata ia na onosaia e sa Nifaē ona o i latou, sa uunaia i latou i le agaalofa ma amananao e fetagofi i auupega o taua i le puipuiga o lo latou atunuu.
14 Ae faauta, ina o le a latou fetagofi atu i auupega o taua, sa faalofituina i latou i faatauanauga a Helamana ma ona uso, ona ua fai o le a latou asolia le etautoga lea na latou faia.
15 Ma sa matau Helamana nei maumau o latou agaga i lo latou faia o lenei mea; o lea o i latou uma o e na ulu atu i lenei feagaiga sa faamalosiina e vaai atu i o latou uso o asa atu i o latou puapuaga, i o latou tulaga tiga i le taimi lea.
16 Ae faauta, sa oo ina sa i ai ia te i latou ni atalii e toatele, o e sa lei ulu atu i se feagaiga e faapea o le a latou le fetagofi ia latou auupega o taua e puipui ai i latou lava e faasaga i o latou fili; o lea na latou faapotopoto faatasi ai i latou lava i le taimi lea, le toatele lea o i latou o e sa mafai ona latou ave auupega o taua, ma latou taua i latou lava o sa Nifaē.
17 Ma sa latou ulu atu i se feagaiga e tau mo le saolotoga o sa Nifaē, ioe, e puipui le laueleele e oo lava i le tuuina i lalo o o latou ola; ioe, sa latou osifeagaiga lava o le a latou le tuu atu lava lo latou asaolotoga, ae o le a latou tau i tulaga uma e puipui ai sa Nifaē ma i latou lava mai le pologa.
18 O lenei faauta, e lua afe ia tama talavou sa i ai, o e na ulu atu i lenei feagaiga ma latou ave a latou auupega o taua e puipui lo latou atunuu.
19 Ma o lenei faauta, ona sa lei avea lava i latou e oo mai i lea taimi ma faalavelave ia sa Nifaē, ua avea nei foi i latou i lenei taimi ma fesoasoani tele; ona sa latou ave a latou auupega o taua, ma latou mananao ia avea Helamana ma o latou taitai.
20 Ma o i latou uma lava o ni tama talavou, ma sa latou matuā totoa i le alototetele, ma malolosi foi ma toaaga; ae faauta, sa le ona pau lea—o i latou o ni alii o e sa efaamaoni i taimi uma i soo se mea na faatuatuaina ai i latou.
21 Ioe, o i latou o ni alii o le upumoni ma le mamalu, ona sa aoaoina i latou e tausi i poloaiga a le Atua ma asavavali ma le tonu i ona luma.
22 Ma o lenei sa oo ina savali Helamana i le ulu o lana alua afe o fitafita talavou, e lagolago i tagata sa i tuaoi o le laueleele i saute i tafatafa o le sami i sisifo.
23 Ma sa faapea ona iu o le lona lua sefulu ma le valu o tausaga o le nofoaiga a faamasino i luga o le nuu o Nifae.


text:
Fagogo: Tama o le CIA
Na fa'alogo Sera i le afiafi lea na fai ai le latou mea'ai ma ona matua, ua fa'amatala e le toeaina o Selefuti de Famous lona le talitonu i le tusi faamavae a Eteuati ma ua fai atu ia logo atu le Komiti Fa'afoe i le masina atoa.
Fesili loa Sera, "Ou te iloaina, sa fa'amatala mai fo'i Eteuati le tusi fa'amavae lena."
Fesili atu loa Selefuti ia Sera, "E te le'o fa'alogo lava i se isi tagata o ta'u mai e Eteuati ?".
Fai mai loa le toeaina, "Pau lea o ituaiga tagata fa'apenei e seasea a maua i le lalolagi i le fa'amaoni, e iloa uma foi e Eteuati numera na avatu i ai, e sese lo'u fika, na ou nofo lava ma saini i le tala-o le tupe fa'a-kuata, ua lelei atoatoa ae le iloa e pepelo au mea na fai, ia su'esu'e ai le fa'amaoni o Eteuati pe a. Ua uma ona sainia, a'o le mea e maua e te'i lava i le telefoni mai o Eteuati e fa'asao mai ia numera ia na ou tago fa'asese."
E o'o fo'i i le taimi e sau ai Eteuati i le fale, e sau i le te'a o le 10:00 pe lata lava i le 11:00, e sauni uma mea e fai i le isi aso ona fa'atoa iloa lea sau i le fale.
E fiu fo'i si teine o Sera e telefoni atu i ai, o la lava e i ai i le fale-faigaluega, e te'i lava Eteauti ua tu le teine o Sera i lana ofisa, i le fiu e fa'atali mai i se fale kalapu, po'o se faleaiga.
E o'o fo'i i le aufaigaluega e manava lava ae o loo faigaluega lava le tama o Eteuati, e ofo foi i le faigaluega i po uma o le vaiaso ae ua uma ona fai uma mea e fai i le isi aso.
Ua tau masalosalo fo'i le teine o Sera, i le ano atu o le tama o Eteuati, ua le tutusa lava na aso o le tau amataga o le la faiga-uo o afiafi uma e tatau lava ona la feiloa'i.
Ae te'i ua o'o mai i le vaitaimi nei, ua 'ese fo'i le vaai a Eteuati ia ua o'o mai ia ia, ua taua lana galuega nai lo'o ia i lana vaai.
Ua seasea toe maua fo'i sona avanoa i le aoauli i le vaiaso, e tele lava ina fai o latou fono i le tele o aso, ma ona 'client' po'o ona pa'aga i mea tau-pisinisi.
A kamupani e o mai i isi atunu'u, ua fai se fa'afetauaiga i a latou 'share' e fa'atau atu i totou o le Banking Cooperation i se aso.
E faia pea
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.